Дўстим, Рамазон ойи учун қандай тайёргарлик кўрдингиз? | Ислом Нури\nДўстим, Рамазон ойи учун қандай тайёргарлик кўрдингиз?\n2696 марта кўрилган\nМуаллиф: Азҳарий Аҳмад Маҳмуд\nЯхшиликка ҳидоят ва мўъминларга Китобини йўлбошчи қилган Аллоҳга ҳамдлар, Роббиси Қуръон билан безаган, Рамазон ойидаги Қадр кечаси билан мукаррам этган Расулга ва унинг оиласи, саҳобалари ҳамда уларга эргашган барча аҳли ҳақга салавоту саломлар бўлсин.\nМусулмон дўстим, ҳар йили такрорланиб келаётган ва мусулмонлар қалблари ва жонлари билан севадиган ушбу кунлар сабабли мусулмонларнинг севинчига бир қаранг!\nДўстим, инсонга ҳар йили одатий кунларидан фарқли, ўзгача шуур билан ўтказадиган саноқли кунларни кечириши буюк неъмат эмасми?!\nДўстим, бу гўзал кунлар (рамазон кунлари)даги қувонч катталаргагина хос эмас, балки ҳали рўза тутишлари фарз бўлмаган жажжи болажонлар ҳам ҳис этган катта қувончдир!\nДўстим, агар сиз билган бўлсангиз рамазон кунларининг ўзига хос мазаси бор.\nКунлар такрорланаверади, ойлар кетма-кет келаверади, йиллар бир-бирини қувиб ўтаверади. Буларнинг ҳаммасида ва ҳатто инсонда ҳам, рамазон ўзининг уфурган бўйларини қолдиради.\nДўстим, рамазон ойи – сабр, Қуръон, тавба, раҳмат, мағфират, эҳсон, дуо ва жаҳаннам оловидан қутилиш ойидир.\nДўстим, сиз ҳам Рамазоннинг келиши муносабати билан севинганлар қаторида бўлдингизми?!\nЎтаётган кунлар муборак ойнинг келишидан хушхабар бериб, унинг йўлларига гуллар сочмоқда ва гўё Аллоҳнинг бандаларига: "Ҳузурингизга раҳмат ва мағфират ойи келмоқда, сиз унга қандай таёргарлик кўрдингиз?" дея сўроқламоқда!\nАзиз дўстим, Мадина деб аталмиш – Набиюллоҳ соллаллоҳу алайҳи ва салламнинг шаҳрида ҳар йили саҳобаларга –Аллоҳ улардан рози бўлсин- хушхабар берилади. Мана Расулуллоҳ соллаллоҳу алайҳи ва саллам илоҳий башоратдан хушхабар бермоқда: «Ҳузурингизга рамазон – муборак ой кириб келди. Аллоҳ сизларга унинг рўзасини фарз қилди. Бу ойда само дарвозалари очилиб, жаҳаннам дарвозалари ёпилади ва унда шайтонларнинг энг катта ва кучлилари занжирбанд қилинади. Бу ойда Аллоҳнинг бир кечаси борки, у минг ойдан кўра яхшироқдир. Унинг яхшиликларидан маҳрум қолган одам, ҳақиқий маҳрумдир!» (Насоий ривояти. "Саҳиҳут-тарғиб", 985).\nИмом ибн Ражаб раҳимаҳуллоҳ деди: "Ушбу ҳадис одамлар бир-бирларини рамазон ойи билан муборакбод этишларига асосдир. Ахир, мўъминга жаннат дарвозаларининг очилиши, гуноҳкорга жаҳаннам дарвозаларининг ёпилиши, оқилга эса шайтонларнинг занжирбанд қилиниши қандай муборакбод этилмасин?!".\nОҳ, бу қандай муборак ой! Бу ой учун "тақводорлар қалби талпиниб, кетиши билан инграйди" (Ибн Ражаб).\nУшбу мағфират, раҳмат, Қуръон ва тоат-ибодатлар мавсумига ҳамда Аллоҳ таъоло ҳайбат, тарорват, гўзалликлар билан пардозлаган кунларга етган инсонларга хушхабар бўлсин!\nСиз солиҳ бандаларнинг рамазон ойига етказиши учун Аллоҳ таъолога узоқ замонлар дуо қилганларини биласизми?!\nМуъалло ибн Фазл раҳимаҳуллоҳ деди: "Улар рамазон ойига етказиши учун Аллоҳ таъолога олти ой, (рамазондаги ибодатларини) қабул қилиши учун эса (яна) олти ой дуо қилишар эди".\nЯҳё ибн Абу Касир раҳимаҳуллоҳ деди: "Улар дуоларида: "Аллоҳим, мени рамазонга, рамазонни менга саломат етказ ва мендан уни Ўзинг қабул қил!"- дер эдилар".\nДўстим, сиз ҳам улардек дуо қилинг, севинганларидек севининг. Шояд Аллоҳ таъоло сизни ундаги марҳаматларига ўраб, гуноҳларингизни кечар ва рамазон ойидан жаҳаннамдан қутилганлар қаторида чиқарсиз!\nДўстим, сиз бирор кун рамазон ойига етган кишиниг фазли ва Аллоҳ таъолонинг унга берган савобининг буюклиги ҳақида ўйлаб кўрдингизми?\nАгар рамазон ойига етган бўлсангиз, унинг келишига бўлган севинчингиз ушбу қисса билан камолига етсин:\nАбу Ҳурайра розияллоҳу айтди: "Қузоъа қабиласининг Балий уруғидан икки киши Расулуллоҳ соллаллоҳу алайҳи ва салламнинг ҳузурида Ислом динини қабул килишди. Улардан бири шаҳид бўлди, иккинчси эса яна бир йил яшади. Талҳа ибн Убайдуллоҳ розияллоҳу анҳу деди: «Мен тушимда Жаннатни кўрибман, унда кейингиси биринчиси (шаҳид бўлгани)дан аввал жаннатга киргизилганмиш, мен бундан ажабландим. Эрталаб тушимни Расулуллоҳ соллаллоҳу алайҳи ва салламга айтиб бердим" ёки: "(Тушим) Расулуллоҳ соллаллоҳу алайҳи ва салламга айтилди". Расулуллоҳ соллаллоҳу алайҳи ва саллам: "Ахир у (кейингиси) ундан кейин Рамазонда рўза тутмадими, олти минг ракаат (фарз) ҳамда фалонча ракаат суннат намози ўқимадими?!"- дедилар» (Имом Аҳмад ривояти. "Саҳиҳут-тарғиб", 365).\nДўстим, Аллоҳ таъоло ҳар иккимизни рамазон ойига йиллар давомида етказиб, рўза ва бошқа солиҳ амаллар билан бахтли ҳаёт кечиришни насиб этсин!\nАзиз дўстим, сиз рамазон учун чин ният қилдингизми?!\nСиз рўзангиз олдидан чин ният ва мақсад қилдингизми?\nДўстим, рамазон ойини кутиб олар экансиз, қалбингиздаги мақсад ва садоқатни текшириб кўрдингизми?! Кўп кишилар рамазон ойига чин ниятсиз кирадилар. Мен бу ерда рамазон рўзасининг ниятини назарда тутмаяпман. У ниятни ҳамма қилади. Лекин сиз рўзани холис Аллоҳга бўлиши ва бу ойдаги ибодатларни сидқидилдан бажаришни ният қилдингизми?!\nДўстим, сизнинг рамазон ойидаги озиқ- овқатлар учун қиладиган харажатларингизни ҳамма ҳам қилади. Бироқ, сизнинг руҳ озуқаси учун тайёргарлигингиз, нафсингизни поклаш ҳақида фикрлашингиз ва бу муборак ой давомида Аллоҳ таъолога юзланишингизгина фойдали тайёргарликдир.\nАйтингчи, бу каби ниятли киши билан, бундай ният қилмаган киши тенг бўладими?!\nБу икки ният ўртасидаги фарқни билмоқчи бўлсангиз, мен билан бирга Расулуллоҳ соллаллоҳу алайҳи ва салламнинг ушбу сўзларини тааммул қилинг: "Рамазон (рўзаси)ни иймон билан ва савоб умидида тутган одамнинг аввалги барча гуноҳлари кечирилади. Қадр кечасида иймон билан ва савоб умидида қоим бўлган кишининг аввалги гуноҳлари кечирилади" (Имом Бухорий ва имом Муслим ривоятлари).\nИмом ибн Ражаб раҳимаҳуллоҳ деди: "Кучи етган нарсаси олдида жунбушга келган нафсни тийиб, Аллоҳдан бошқа ҳеч ким кўрмайдиган ерда Аллоҳ учун уни тарк қилиш иймоннинг дурустлигига далилдир".\nДўстим, агар рамазон ойи рўзасини самимий тавба ва солиҳ амаллар билан, рамазондан кейинги кунларни эса рамазон ойидаги ишларни давом эттириш билан кутиб олган бўлсангиз, демак, сиз рамазондаги зафарни ва унинг атосини қўлга киритибсиз!\nДўстим, рамазон ойини кутиб олиш учун қалбни тайёрлаш уни софлаш ва ибодатни Аллоҳ таъолонинг ўзи учунгина холис қилиш билан бўлади: "Мен Аллоҳга динни холис қилиб ибодат қилиш учунгина буюрилдим", деб айтинг!" (Зумар сураси).\nДўстим, Аллоҳ мени ва сизни сўз ва амалдаги ихлосли ва барча садоқатли инсонлар сафида бўлишга муваффақ қилсин!\nДўстим, рамазон - мағфират ойидир. Сиз ўзингизни ҳисоб-китоб қилдингизми?\nМусулмон биродарим, қанчадан қанча рамазонлар ўтиб кетади, бироқ кўплаб инсонлар ундан ғафлатдадирлар. Уларни рамазон ойининг муҳимлиги ҳеч қизиқтирмайди!\nРамазон ойи сиз бўлсангиз ҳам, бўлмасангиз ҳам кириб келаверади. Кунлар ўтиб, рамазон ойи кириб келганида: "Вой, рамазон ойи келиб қолибди-ку?!" дея шошиб қолишдан олдин: "Мана рамазон ойига ҳам етиб келдим. Ажабо, Рамазондан бошқа қайси ойда шунчалик амалларни қила олдим?!" дейишингиз яхшироқ эмасми?!\nСиз ўтган ҳар бир рамазон ойи олдидан ўзингизни ҳисоб-китоб қилганмисиз?!\nБуни қўйинг, ҳеч бўлмаса бир рамазон олдидан ўзингизни ҳисоб-китоб қилганмисиз?!\nҲақиқий рўзадор ва рўзангиз мақбул бўлиши учун, рўзангиз олдидан ўзингизни ҳисоб-китоб қилинг!\nҲасан Басрий раҳимаҳуллоҳ шундай деган: "Банда модомики ўз нафсидан бир воиз бўлар экан, доимо яхшилик узра бўлур. Ўз-ўзини ҳисоб-китоб қилиш – банданинг ҳимматига далолатдир".\nБаъзи инсонлар рамазон ойини ҳеч бир тайёргарликсиз, гуноҳлар уммонига ғарқ бўлган ҳолларида кутиб оладилар. Шунинг учун ҳам уларга тутган рўзалари таъсир қилмайди. Рамазон ойига қандай кирган бўлсалар, шундай чиқиб кетадилар!\nДўстим, гуноҳларнинг қалб қорайишига чуқур таъсири бордир. Рамазон нозик қалблар мавсумидир, Агар рамазон ойи учун гуноҳлардан тозаланган қалбни тайёрламаган бўлсангиз, унинг кемасига мина олмай, соҳилда ўзингиз маҳрум ва танҳо ҳолатда қутқарувчини кутганча қолиб кетасиз.\nДўстим, ҳаётингизда янги саҳифа очиш учун соф ният ҳозирладингизми?\nДўстим, агар ҳаётингизда гуноҳлар билан кирланган саҳифалар бўлса, рамазон ойи – янги, эзгу амаллар билан тўлдиришингиз учун сутдек оппоқ саҳифалар ато этадиган мавсумдир.\nДўстим, рамазон кунларини оддий кунларингиздек ўтказманг! Балки, у кунларни ҳаётингизда ажралиб турадиган нурафшон қилинг!\nЖобир ибн Абдуллоҳ розияллоҳу анҳу деди: "Агар рўза тутсанг қулоғинг, кўзинг ва оғзинг ёлғончилик ва ҳаром нарсалардан рўза тутсин! Қўшнига озор берма! Рўзадор кунларингда виқорли ва оғир бўл! Рўзадорлик кунларингни оддий кунларингга баробар қилма!".\nДўстим, рамазон ойидан аввал масжидларга жамоат намозларини адо этиш учун келмаган бўлсангиз, рамазон ойида Аллоҳнинг уйларини обод қилишга ният қилинг. Шояд Аллоҳ таъоло сизга мудом тавфиқни муяссар қилса, Аллоҳнинг уйларини доимо обод қилсангиз!\nДўстим, агар қурумсоқ ва бахил бўлсангиз, рамазон ойини ўзингиз учун инъом, эҳсон ва атоларни кўплаб берадиган мавсум қилиб олинг! Чунки, рамазон – эҳсон ва инъомлар ойидир. Агар Аллоҳнинг зикридан ғофил бўлсангиз, рамазон ойини зикр ва дуо, Қуръон тиловати кунларига айлантиринг! Чунки, рамазон – Қуръон ойидир.\nДўстим, кийимингизнинг озодалигига эътибор берганингиздек, рўзангизнинг поклигига ҳам эътибор беринг! Бас, беҳуда нарсалар, ҳаёсиз сўзлар ва разил ахлоқлардан йироқ бўлинг. Расулуллоҳ соллаллоҳу алайҳи ва саллам дедилар: «Рўза емоқ ва ичмоқдан (тийилишгина) эмас, балки, у – беҳуда ва ҳаёсиз сўзлардан (тийилишдир). Агар бирон киши сизни ҳақорат қилса (сўкса): "Мен рўзадорман!"- деб айтинг». (Ибн Хузайма ва Ҳоким ривояти. "Саҳиҳут-тарғиб", 1068).\nРасулуллоҳ соллалоҳу алайҳи ва салламнинг ушбу сўзларида сифатлаган кимсалар сафида бўлиб қолишдан эҳтиёт бўлинг: "Қанча-қанча рўзадорлар борки, уларга рўзаларидан фақатгина очлик ва чанқоқлик, қанча-қанча тунларни бедор ўтказганлар борки, уларга бедорликдан бошқа улуш йўқдир!" (Табароний ривояти, "Саҳиҳут-тарғиб", 1070).\nГуноҳларни қилишликдан ҳазир бўлмасам\nКўзларимни юммасам, тилим тиймасам,\nТутган рўзам мукофоти очлигу-чанқоқ,\nРўза тутдим десаму, рўза бўлмаса!\nҲасан Басрий раҳимаҳуллоҳ деди: "Аллоҳ таъоло рамазон ойини бандалари учун Аллоҳга итоат қилиб, Унинг розилигига етиш бобида мусобақа майдони қилиб қўйди. Улардан баъзилари ғолиб бўлиб зафар қучдилар, баъзилари эса ортда қолиб муваффақиятсизликка учрадилар. Эҳсонкорлар ғолиб ва зиёнкорлар зарар кўраётган бир дамда ўйин-кулгига берилган инсонга ажаб!".\nДўстим, рўзангиз - қалбингиз покланиб, сабоқ оладиган ва гўзал ахлоққа одатланиб, фазилат узра тарбияланадиган мактаб бўлсин! Токи рамазон ойи тугаб, тутган рўзангизнинг ширин натижаларини ҳис этинг ва бу муборак ой билан фойдаланганлардан бўлинг!\nДўстим, жаҳаннамдан қутулганлар сафида бўлишингиз учун тайёргарлик кўрдингизми?\nДўстим, Шу мақсад – жаҳаннамдан қутулиш учунгина рўзадорлар рўзаларини тутганлар, мўъминлар баҳслашганлар.\nДўстим, тутган рўзаси сабабли гуноҳлари кечирилган ва рамазондан жаннатга аҳл бўлиб чиққан кишигина ҳақиқий бахтли кишидир!\nСиз рамазон ойидан аввал ўзингизга Аллоҳ таъолонинг жаҳаннамидан қутулиш ҳақида гапирдингизми? Ўзингизни Аллоҳнинг азобидан қўрқишга тайёрладингизми?!\nДўстим, қани айтингчи, бирон бир эҳтиёжингизни қондириш мақсадида сафар қилиб ўттиз кун юрсангиз, пировардида чеккан машаққатларингиз ва қилган харажатларингиз беҳуда кетиб, қуруқ қўл билан қайтсангиз, нима қиласиз?!\nДўстим, рамазон ойида рўза тутган одамнинг мақсади шунга ўхшайди. Унинг мақсади – Аллоҳнинг мағфиратига эришиш ва жаҳаннамдан қутулишдир. Айтингчи, буларга эриша олмаган одам ҳақиқий маҳрум эмасми?!\nРасулуллоҳ соллаллоҳу алайҳи ва саллам дедилар: "Ҳар бир ифтор олдидан Аллоҳнинг (жаҳаннамдан) қутуладиган (қул)лари бордир" (Имом Аҳмад ривояти. Табароний, "Саҳиҳут-тарғиб", 987).\nРамазон тугагач Абдуллоҳ ибн Масъуд розияллоҳу анҳу дер экан: "Ичимиздан рўзаси қабул бўлган киши ким экан табрикласак ва қабул бўлмаган киши ким экна унга таъзия билдирсак".\nДўстим, бу муборак рамазон ойининг марҳаматларига етмоқ учун тиришинг, шояд Аллоҳ таъоло оқибатингизни хайрли айласа. Расулуллоҳ соллаллоҳу алайҳи ва саллам дедилар: "Ҳаётингиз давомида эзгу ишларни қилинг ва Аллоҳ раҳматининг атоларига йўлиқинг! Аллоҳ раҳматининг атолари борки, унга Аллоҳ ҳоҳлаган бандаларгина йўлиқадилар! Аллоҳ таъолодан айбларингизни пардалаши ва қўрқинчларингиздан хотиржамлик беришини сўрангиз!" (Табароний ривояти, "ас-Силсилатус-Саҳиҳа", 1890).\nМен ушбу саҳифаларни ёпар эканман, Аллоҳ таъолодан барчамизни рамазон ойига етказишини ҳамда бизларни тутган рўзалари билан Ўзининг раҳматига сазовор бўлганлар жумласидан қилишини сўрайман!\nДўстим, Аллоҳ таъоло менга ҳам сизга ҳам рўзадорларнинг садоқати, кечалари бедор бўлганларнинг (Аллоҳга) талпинишлари ва тақводорларнинг сифатларини насиб этсин! Қиёмат кунида неъматлар ато этилган кимсалар қаторида тургизсин! Ўз раҳмати ва розилиги билан Ўзига яқин бўлганлар мақомига етказсин!\nАллоҳ таъолога беадад ҳамду санолар, пайғамбаримиз, оиласи, асҳоблари ва уларга яхшилик билан эргашганларга салавоту саломлар бўлсин.\nТаржима 25 сентябрь, 2005 йилда якунланди.


Шанба, 10 Октябр 2015 02:11\nАҚШ тарихидаги бўлган энг кўламли оқибатларга олиб келган террорчилик хуружидан 13 йил ўтиб мамлакатда исломдан қўрқиш (фобия) нафақат пасайди, балки вақт ўтиши билан у анча кучайди ҳам. Америкалик экспертларнинг фикри шундай. Америкалик мусулмонлар ҳам шу фикрда. Америка Қўшма штатларида Исломни ҳақ дин дея тан олиб, унга кираётган янги мусулмонларнинг сони йилдан-йилга кўпайиб бораётганига қарамай, нафрат камайиб қолгани йўқ. Бунинг сабабини аниқлаш мураккаб масала бўлиб қолмоқда. Америка-араб институти томонидан Zogby International агентлиги билан ҳамкорликда 1990 йилдан бери америкаликлар орасида уларнинг турли диний ва этник гуруҳларга нисбатан муносабатлари мавзуси бўйича ўтказилган ижтимоий сўров натижаларига кўра, америкаликларнинг арабларга ва 2001 йил 11 сентябрдан сўнг умуман олганда, мусулмонларга нисбатан салбий муносабати ғайритабиий равишда кучайиб кетган.\n2010 йилга келиб бу рақамлар бир оз ўзгарди ва америкаликларнинг мусулмонларга бўлган салбий муносабати 55 фоиздан 45 фоизгача пасайди. Шу билан бирга, исломий озчиликка нисбатан ижобий муносабатда бўлган фуқаролар улуши 2014 йилда 27 фоизни ташкил этди, ҳолбуки бу кўрсаткич 2012 йилда 41 фоизни ташкил этганди.\nЖамоатчилик фикрининг бу тарзда тез ўзгаришини, айниқса сўнгги вақтларда, бир пайтнинг ўзида бир неча регионларда ўзларини мусулмон дея атаб келган радикалларнинг фаоллашуви билан изоҳлаш мумкин. Буларнинг ҳаммаси шубҳасиз, ўткан йилги Бостон марафонидаги портлашлардан бошланди. Ҳозиргача террорчилик актини чечен миллатига мансуб ака-ука Царнаевлар амалга оширган, деб ҳисобланилмоқда. Шундан сўнг “Боко ҳарам” гуруҳ жанггарилари Нигериянинг Чобок шаҳридаги давлат ўрта мактабида таҳсил олувчи 276 нафар насроний ўқувчи қизларини ўғирлаб кетдилар. Энди эса, матбуот Яқин Шарқда ИШИДнинг вахшийликлари ҳақида хабар бермоқда.\nАмерика-Араб институтининг президенти Жеймс Зогби таъкидлашича, бугунги куннинг энг улкан муаммоси – жамият мусулмонлар билан Ислом ниқоби остида жиноий ишларини яширишга уринаётган кимсаларнинг фарқига бора олмаётганида.\n“Инсон нафрати андозага каби, якка шахсларга қаратилмай, фақат гуруҳга нисбатан қўлланади. Шунинг учун ҳам Исломга алоқадорлар душманга айланмоқда”, - дея таъкидлайди Зогби, 2012 йилда чоп этган “Араб садолари: улар бизга нима дейишмоқда ва уларнинг гаплари нима учун муҳим”, дея аталувчи китобида.\nАмерикалик комик актер, келиб чиқиши фаластин ва италиялик бўлган Дин Обидейлга кўра, оммавий ахборот воситалари АҚШ фуқароларининг мусулмонларга нисбатан нафратини жон дили билан кучайтириш пайига тушган. Улар радикалларнинг кўз кўриб қулоқ эштимаган даҳшатли жиноятларни тасвирлаб тарқатиш билан машғул. Ҳар ҳолда, бу нашр рейтингини оширади, демак мўмай даромад келтиради.\n“Бошни танадан жудо қилишни тасвирловчи кадрлар бир неча кундан бери қайта-қайта намойиш этилмоқда. Ислом етакчилари матбуот анжамани ўтказиб, ИШИД томонидан содир этилаётган қонли зўравонликларни қоралаётганида, ТВ экранларида уларнинг чиқишлари аттиги бир марта ва бир неча дақиқа давомида кўрсатилади.\nБундан қандай натижа кутиш мумкин? Куни кеча Оклахома штатининг Давлат мухтор вакили Facebook ижтимоий тармоғидаги ўзининг расмий саҳифасида насронийлар америкалик мусулмонлардан эҳтиёт бўлишлари керак, чунки улар насронийларни ўлдириш пайига тушганлар, деб ёзган.\nЎз-ўзидан, томошабинлар ТВ экранлари орқили мусулмонларни фақат қораловчи ракурсларда кўрсалар, боз устига, томошабинларнинг мусулмонлардан таниши ёки алоқаси йўқлиги туфайли уларга савол бериб, муқобил фикр олиш имконияти бўлмаса, унда аҳолининг аксарияти мусулмонларга нисбатан ўта ёмон муносабатини тушуниш мумкин”.\nЎз ихтиёри билан Ислом динини танлаб мусулмон бўлган ёзувчи Стивен Сулаймон Шварцнинг таъкидлашича, мусулмонларга нисбатан салбий муносабат нафақат журналистлар, балки сиёсатчилар учун ҳам суперғоя бўлиб қолган. Айни пайтда Шварц мўътадиллик ғояларини тарғиб қилувчи Ислом плюрализми марказида ишлаяпти.\n“Нафақат ОАВ, балки илмий ҳамжамият ҳам Исломга диннинг радикал оқимларга нисбатан муносабатларига раддия беришга шошмаяпти”, - дейди у.\nШу билан бирга, нафақат тадқиқотлар натижалари, балки америкалик мусулмонларнинг ўзлари ҳам мамлакатнинг жанубий штатларида исломофобияга мойиллик шимолий ва қисман жануби-шарқий штатдагилар каби кучли эмас. Кўринишидан, бунинг сабаби – жанубий штатларда консерватив Республикачилар партиясини қўллайдиганлар анча кам. Мисол учун, агар Шимолий Каролинада ёки Флоридада, шариатга қарши турли-туман қонунларни қабул қилиш авжига чиққан бўлса, Техас, Аризона, Луизианада фуқароларнинг мусулмонларга нисбатан кайфияти яхшироқ.\nБир неча йил аввал АҚШга келиб Техас штатида истиқомат қилувчи мисрлик Ислам Алсотуҳий ҳам бу фикрларни тасдиқлаяпти:\n“Ҳозирги фурсатда Ҳюстонда бир нечта масжид ва Ислом маданий маркази фаолият юритмоқда. Бу ерда бизни қаттиқ таъқиб остига олишган ёки биза ола қараш қилаётганлар бор дея олмайман.\nСинглм медицина коллежини тамомлади, ҳозир шаҳар клиникаларидан бирида амалиёт машғулотларини ўтамоқда. Шу чоққача ҳеч қанақа муаммо бўлгани йўқ.\nЭҳтимол, бу ердаги об-ҳаво иссиқ ва одамлар анча либерал кўзқарашларга эга (кулади)”.\n“Америкалик консерваторлар” (The American Consevative) нашри қайд этганидек, нафрат сабабларини ҳамда унинг фуқаролар орасида тарқалиш йўлларини тушуниб олинса, АҚШда кишини ҳайратга солувчи ксенофобия миқёсини унчалик буюк ҳисобламаса ҳам бўлаверади.\nЯна бир эътиборга сазавор ери бор. Жамиятнинг бутун диққат-эътибори “исломий таҳдид”га қаратилган, унинг назари Яқин Шарқ ва Африкага қадалган. Ҳолбуки, Америка Қўшма Штатларининг ўзида миллатчилик ҳамда ультра ўнгчилик радикализми гуркираб яшнамоқда. Қизиғи шундаки, бу каби кўзқарашларга эга бўлган партиялар ва бирлашмалари америка фуқароларининг олқишига сазавор бўлмоқда. Бу ҳолат эса АҚШ каби кўп миллатли мамлакат учун мутлақо номақбулдир.\nАйни пайтда америкаликлар ўзларинин ташқи ҳужумлардан ҳимоя қила оладиларми деган савол долзарб эмас. Асосий савол: америкаликлар ўз давлатининг ғоясини ўзларидан ҳимоя қила оладиларми йўқми?\n« Целибат ИШИДга қўшилиб ўлган жоҳилиятда ўлади! »


Мана шундай шундай ғаразли харакатлардан бири миссионерлик харакатларидир. Миссионерлик – бу бирор бир динга мансуб кишиларни бошқа динга тарғиб қилиш, Прозелитзм эса бир динга мансуб кишиларни бошқа динга мажбуран ўтказишдир. Миссионерлик ҳаракатларининг маънавиятимизга нисбатан таҳдидини яхши англаш ва тасаввур қилиш унга қарши кураш йўлларини аниқлашда муҳим аҳамият касб этади. Миссионерлик ҳаракати, аввало, аниқ бир шахсга, яъни иймон-эътиқоди мустаҳкам шаклланмаган, ўз ҳаётини тўғри йўлга қўя олмаган, шахсий муаммолар гирдобида қолиб, тушкунлик кайфиятига тушиб қолган кишиларга ёки ҳаётий тажрибага эга бўлмаган ёшларни ўз домига илинтиришга қаратилмоқда. Одатда бундай кишиларни муқим иш жойига эга эмаслиги ва ёшларнинг қизиқувчанлиги уларга жуда қўл келади. Шахсий манфаатларни кўзлаб иш бошловчи миссионерлар учун, уларни ўз ортидан эргаштириш унчалик қийинчилик туғдирмайди.\nПрозелитизм, аввало, инсондаги энг олий қадрият — иймон ва эътиқоддан, муқаддас туйғулардан, онгли фикрлашдан жудо қилади. Бошқача айтганда, уят ва ор — номусини йўқотади. Бундай одамни андишасизлик ва бузғунчилик руҳияти эгаллайдики, у энди ўз атрофидаги энг яқинлари учун хавфли шахсга айланади. Прозелитизм таъсирининг иккинчи қадами кишини оила аъзолари ва яқин қариндошларига катта муаммолар туғдира бошлайди. Оила муносабатларида муросасиз кураш ва ички таҳдидлар пайдо бўлади. Янги динни қабул қилган шахс ўзи яккаланиб қолишидан қўрқиб, яқинларини ўзига қўшилишга турли методлар билан даъват қила бошлайди. Оқибатда, оила ва қон-қариндошлик, дўст-биродарлик алоқалари узила бошлайдики, бу ҳолат оила ҳамда жамият учун жиддий маънавий таҳдидлар туғдиради. Прозелитизм ботқоғига ботган иймонсиз кимсаларнинг учинчи қадами яшаш тарзини тубдан ўзгариши билан характерланади. Улар ўз-ўзидан оила ва маҳалла муҳитидан ажралганлиги боис жамият учун хатарли ва манфур кимсага айланадилар. Шахсий ҳаётида ҳеч бир нарсанинг қадр-қиммати қолмай яккаланиб қолган иймонсиз одам учун миллат ва она-Ватанга ҳам хиёнат қилиш оддий бир савдога айланади. Афсуски, бундай кимсалар иймон ва эътиқодни сотиш ва сотиб олиш мумкин эмаслигини унутиб қўядилар.\nКонституциямизнинг 31-моддасида алоҳида қайд этилганидек, «Ҳамма учун виждон эркинлиги кафолатланади. Ҳар бир инсон хоҳлаган динига эътиқод қилиш ёки ҳеч қайси динга эътиқод қилмаслик ҳуқуқига эга. Диний қарашларни мажбуран сингдиришга йўл қўйилмайди». Бош қомусимизда белгилаб берилган айнан шу ҳуқуқ миссионерлик ҳаракати мутлақо ноқонуний эканлигини кўрсатади. Чунки миссионерлик ва прозелитизм ҳаракатларида алдов ва мажбурлаш каби методлардан кенг фойдаланилмоқда.\nПрозелитизмнинг зарарларидан бири шуки, минг йиллардан буён тинч ва аҳил, ўзаро ҳурматда яшаб келаётган халқларни диний ва миллий низолар гирдобида қолдиради. Натижада фитна содир бўлиб, тинч-тотув яшаётган давлатлар парокандаликка юз тутади. Айни вазият миссионер ва прозелитлар учун керак бўлган вазиятдир.\nБугунги кунда улар юртимизга хар хил номлар остида кириб келишга ҳаракат қилмоқдалар. Масалан, тил ўргатиш курслари очиш, халқаро хайрия ташкилотлари таркибида ва бошқа бошқа кўринишларда.\nУларнинг таъсирига тушган кишилар ўзлигини йўқотади. Дини, миллати ва шахсий менлигини қўлдан бой бериб қўяди. Чунки эътиқод овчиларининг мақсади ҳам тобеларини манқуртларга айлантириш ва улар орқали жамиятда беқарорлик келтириб чиқаришдир. Шундай манқуртлар чиқарган фитналар оқибатида шу давлатнинг бойлигига эга бўлиш уларнинг асл мақсадларидир.\nБунга мисол қилиб Африкадаги бир давлат раҳбарининг сўзларини келтиришнинг ўзи кифоя. У киши шундай дейди: «Бизга бундан бир неча ўн йиллар илгари миссонерлар келди. Ўшанда уларнинг қўлида инжил бор эди, холос. Бугун эса ҳамма ерлар ва бойликлар уларники бўлди, бизнинг қўлимизда инжил қолди холос».\nПайғамбаримиз алайҳи салом ҳадисларининг бирида шундай баён қиладилар: Абу Ҳурайра (розияллоҳу анҳу)дан ривоят қилинади. Расулуллоҳ (соллаллоҳу алайҳи ва саллам): «Охир замонда дажжоллар (фирибгарлар) ёлғончилар (жамоаси) бўлади. Улар сизлар ҳам, ота-боболарингиз ҳам эшитмаган гапларни гапирадилар. Бас, сизлар улардан ўзларингизни узоқ тутинглар. Сизларни адаштириб ва алдаб фитнага (ширкка) солиб қўймасин», дедилар (Имом Муслим ривояти).\nКўриниб турибдики, миссионерлик ва прозелитизм динимиз аҳкомлари ва халқимизнинг асрий қадриятларига зид бўлиб, охир-оқибат диний асосдаги низоларга олиб келиши мумкин. Юртимизнинг туб аҳолиси кўп асрлардан буён Ислом динига эътиқод қилади. Исломий қадриятлар халқимизнинг тарихий-миллий қадриятлари билан чамбарчас бўлиб кетган. Халқимиз бой маданий-маърифий, миллий-диний тарихга эга бўлиб, ҳеч қандай ноанъанавий диний ақида ва тамойилларга муҳтож эмас.\n“Исмоил шайх бобо”масжиди\n1296 марта ўқилди\nДругие материалы в этой категории: « Сут ҳақида тафаккур қилиб кўрганмисиз?\t“Энагалик қилиш, касалга қараш, дўконда сотувчилик ёки ресторанда официантлик учун минг доллар оласиз...” »


Ходимларнинг жонбозлиги сабаб бир фуқаронинг хаёти сақлаб қолинди\n12 март 2020 356\nЖорий йилнинг 4 март куни кеч соат 20:00 ларда Ўзбекистон Республикаси ИИВ Транспортда ХТББ алоҳида отряди ХПБ ходими капитан А.Хатамовга 1967 йилда туғилган, Ангрен шахрида яшовчи Х.С. исмли аёл ва 1963 йилда туғилган Н.У. исмли фуқаролар мурожаат қилиб, уларнинг ўғли 1990 йилда туғилган П.Н., турмуш ўртоғи билан бўлган оилавий жанжал сабабли ҳозирда узини “Ўзбеккўмир” АЖ кўмир саралаш парки ҳудудидан оқиб ўтувчи сув каналига ташламоқчи эканлигини айтиб ёрдам сўрашган.\nШундан сўнг воқеа жойига зудлик билан отряд гурух командирлари катта сержант Ф.Хосилов, сержант У.Супиев, сафдор ходимлар А.Тўлабоев, Ш.Нормахматов, Ш.Қурбоновлар етиб боришган. Шу вақт фуқаро Н.П. ўзини ушбу каналга ташлаган. Ходимларимизнинг хушёрлиги ва ўз касбини фидоийлиги сабабли фуқаро зудлик билан қутқариб олинган ва дастлабки ёрдам кўрсатилган. Шундан сўнг мазкур фуқаро ва унинг ота онаси иштирокида дастлабки суриштирув ва тушунтириш ишлари олиб борилиб, соат 22:00 да “Жигаристон ” МФЙ раиси М.Бабарахимова иштирокида ота-онасига соғ-саломат топширилди.\nИчки ишлар органлари ходимларининг тинч ахоли фуқароларига кўрсатган беғараз ёрдами, фуқароларнинг ҳар қандай мурожаатлари бўйича кечиктириб бўлмас тезкор профилактик чораларини кўрсатишда ўз жонбозликларини аямаганликлари учун, капитан А.Х.Хатамов бошчилигидаги катта сержант Ф.Хосилов, сержант У.Супиев, сафдор ходимлар А.Тўлабоев, Ш.Нормахматов, Ш.Қурбоновларга ўз миннатдорчилигимизни билдирамиз.\nНамунали хизматлари учун ушбу ходимлар ИИВ Транспортда хавфсизликни таъминлаш бош бошқармаси томонидан рағбатлантириладиган бўлди.\nЎзбекистон Республикаси ИИВ Транспортда ХТББ Ахборот хизмати


Афғонистонда энди тинчлик бўладими? | Azon.uz - Ахборот-таҳлилий портал\nАфғонистонда энди тинчлик бўладими?\n707 11:20 20.02.2020\n“Анадолу” агентлиги хабарига кўра, АҚШ ва “Толибон” ҳаракати ўртасидаги музокаралар якунига етай деб қолди, бу эса Афғонистоннинг қирқ йиллик беқарорликдан халос бўлишига умид уйғотади.\nАҚШнинг Афғонистон бўйича махсус вакили Залмай Халилзод толиблар билан ўтказилган музокаралар натижасида асирларни алмашиш, тарангликни камайтириш ва “Толибон”нинг афғон ҳукумати билан музокаралар бошлашига келишиб олинганини маълум қилди.\nКелишувга мувофиқ америкалик аскарлар Афғонистонни босқичма-босқич тарк этади, бирор бунинг аниқ жадвали келтирилмаган.\nУшбу келишув март ойи охирида Дохада БМТ, Ислом ҳамкорлик ташкилоти, Европа Иттифоқи ва Афғонистон ҳукумати вакилларининг иштирокида имзоланиши кутилмоқда.\nАфғонистон ҳукумати ўт очишни тўхтатиш узоқ вақт давом этишини истаган бўлса-да, толиблар 22 февралдан эътиборан етти кун давомида жанговар ҳаракатларни сусайтиришга рози бўлган.\nАҚШ Афғонистон музокара Махсус тинчлик келишув\nЎзбекистон ва АҚШ: «Жексон-Вэник» тузатиши бекор бўладими?\n682 19:30 03.04.2020\nАҚШ: Ниқоблар коронавирусда фойдаси борми?\n698 14:00 03.04.2020\nАҚШда ишсизлик рекорд даражага чиқди\n438 12:00 03.04.2020\nАҚШ ва Хитой муносабатлари кескинлашмоқда...\n2393 10:30 03.04.2020\nЭксперт: "Ўзбекистон коронавирус бўйича шаффоф маълумотлар беряпти"\n1383 10:00 03.04.2020\nКоронавирус юққанлар сони 1 миллиондан ошди\n715 09:30 03.04.2020


Қримтатарлар лидеридан бири Наримон Жалоловнинг ҳибс муддати 23 январгача узайтирилди\n08 декабр 2021, Тошкент вақти: 05:03\nНаримон Жалолов судда\nАннексия қилинган Қрим суди қримтатарлар етакчиси Наримон Жалоловнинг ҳибс муддатини 23 январгача узайтирди. Бу ҳақда 28 октябрь куни унинг адвокати Николай Полозов маълум қилган.\nЖалолов ва унинг тўрт сафдоши сентябрь ойи бошидан буён ҳибсда сақланмоқда. Улар газ қувурида амалга оширилган қўпорувчилик ҳаракатига доир иш бўйича айбланган. Дастлаб уларни эҳтиёт чораси сифатида икки ой қамоқда тутиб туришга санкция берилган.\nУкраина расмийлари қримтатар фаолига қарши айбловларни “сохта” деб аташган. Қўшма Штатлар эса Россияни Наримон Жалоловни озод этишга чақирган.\nНаримон Жалолов Россияда экстремистик ташкилот деб топилган Қримтатарлар мажлиси раисининг ўринбосаридир.\nФаол ҳибсга олингач, Россия Федерал хавфсизлик хизматининг Қримдаги биноси олдида норозилик акцияси бўлиб ўтган, 50 дан ортиқ киши қўлга олинган.\nУкраина ташқи ишлар вазири ўринбосари Эмин Жаббор фаолларнинг ҳибс этилишини Киевда ўтказилган Қримни “оккупациядан озод қилиш” масалаларига бағишланган халқаро конференция учун “Россиянинг ўч олиши” деб атаган. Жалолов ушбу конференцияда иштирок этган. Расмий Москва уни “Россияга қарши тадбир” деб атаган. Қрим аннексиясини Россия ҳукумати тарихий адолатнинг тикланиши ўлароқ талқин қилади.\nАввалроқ суд Наримон Жалоловни руҳий касалликлар шифохонасида кўрикдан ўтказиш тўғрисида қарор чиқарган эди. Қримтатар фаоли 20 йилгача қамоқ жазосига ҳукм қилиниши мумкин.


Уйларни бузиш тартиби давлат фойдасига ўзгарди\nЎзбекистонда Уй-жой кодексига киритилган ўзгаришларга кўра, эндиликда давлат ва жамоат эҳтиёжи учун олиб қўйилаётган уйларнинг фақат мулкдорларигина турар жой билан таъминланади.\nБу ўзгаришлар олиб қўйилаётган уйда доимий рўйхатда турганларни бундай ҳуқуқдан маҳрум қилишни кўзда тутади.\nКодекснинг аввалги кўринишида уйи давлат ва жамоат эҳтиёжи учун олиб қўйилаётган уйларда яшовчи “фуқаролар, уларнинг оила аъзолари, шунингдек, ушбу уйларда (квартираларда) доимий яшаётган фуқароларга” турар жой берилиши белгиланган эди. Энди бу сўзлар “мулкдорларга” деб ўзгартирилди.\nБундан ташқари, бузилган уйнинг ўрнига якка тартибда уй жой қуриш ер участкаси ҳам фақат мулкдорларга берилади. Бузилаётган ва янги берилган участканинг бозор қиймати ўртасидаги фарқ эса беш йил ичида давлат томонидан компенсация қилинади.\nҲуқуқшуносларнинг айтишича, эндиликда бузилаётган уйда пропискада бўлиш фуқароларга давлат томонидан конпенсация сифатида уй-жой ажратилиши учун асос бўлмайди.\n“Янги ўзгаришлар ишимизни анча осонлаштиради, – дейди Тошкент шаҳри ҳокимлигида ишловчи манба “Элтуз” мухбирига. – Илгари уйда нечта одам прописка қилинган бўлса, уларнинг ҳаммасини турар жой билан таъминлаш лозим эди. Баъзи уйларда аслида 5 та одам яшаса-да, ўнлаб одамлар прописка қилинганини ҳам кўрганмиз. Шунинг учун бу масалада кўп жанжал бўларди”.\nУнинг сўзларига кўра, бунча одамни турар жой билан таъминлаш ёки уларга участка ажратиш ҳокимлик учун жуда оғир масала. Бузилаётган уйда бу яшамаслигини ҳамма биларди. Лекин қонун бўйича уларни турар жой билан таъминлаш мажбурияти бор эди.\n“Эски шаҳарда айрим уларнинг 3-4 та хонаси бор. Лекин прописка қилинганларнинг саноғи йўқ. Аслида бунча одамнинг бу ерда яшаши ақлга сиғмайди. Лекин уй бузилаётган пайтда ҳаммаси тўполон кўтариб, уй талаб қилади”, дейди ҳокимлик ходими.\nУнинг билдиришича, бузилаётган уйда ҳақиқатда қанча одам яшаши ҳақида маҳалла орқали далолатнома тузилиб, фақат уларнигина турар жой билан таъминлаш амалиёти синаб кўрилган. Лекин қонун бўйича прописка қилинганларнинг ҳаммасига уй бериш белгилангани сабабли бу амалиёт ҳар доим ҳам самара бермаган.\n“Чунки биз минг марта ҳақ бўлсак ҳам қонунчилик бўйича бундай амалиётни асослаш жуда қийин иш”, дейди ҳокимлик вакили.\nАйни пайтда уй-жойи бузилаётганларнинг ўз ҳақиқатлари бор. Жумладан, битта хонадонда чиндан ҳам 2-3 та оила яшаётганлар ҳолатлар ҳам мавжуд.\nОхирги бир-икки йил ичида Ўзбекистон шаҳарларида, айниқса, пойтахт Тошкентда ҳовлиларни бузиб, ўрнига кўп қаватли уйлар қуриш ишлари авжида чиққан. Бундай қурилишлар кўлами янада кенгайиши кутилмоқда.\nДемак, Уй-жой кодексига ўзгаришлар киритилишига сабаблардан бири қурилиш ширкатларининг лоббиси бўлиши эҳтимоли ҳам йўқ эмас.\nҚолаверса, энди маҳаллий ҳокимликлар учун бузилаётган уйларга компенсация бериш аввалги йилларга нисбатан анча осонлашади. Шу билан бирга, бу борадаги ишларни судларда кўраётганда ҳокимликларнинг ютиб чиқиш имконияти янада ортади.\ndata-title="Уйларни бузиш тартиби давлат фойдасига ўзгарди" data-description="<!-- wp:paragraph --> <p>Ўзбекистонда Уй-жой кодексига киритилган ўзгаришларга кўра, эндиликда давлат ва жамоат эҳтиёжи учун олиб қўйилаётган уйларнинг фақат мулкдорларигина ..." data-image="https://eltuz.com/wp-content/uploads/2018/10/rasm4159-1.jpg" data-url="https://eltuz.com/kundalik/207307/" data-services="facebook,odnoklassniki,twitter,telegram" data-counter="ig">\nҚозоғистонда ўзбеклар минган яна бир автобус ҳалокатга учради\n20 апрель куни Қозоғистоннинг Жамбул вилоятидаги “Тошкент-Олмаота” трассасида автобус ҳалокатга учради. Йўловчилари аксарият ўзбекистонликлар бўлган автобус ҳалокатида камида 11 ...\nЎзбекистон: совет ўтмиши сари олға\nҚудрат Бобожон Биз ҳар куни хабарлар оламиз, мамлакатда кун сайин демократия заифлашаётгани, диктатура кучайиб бораётгани ҳақида. Эҳтимол, оддий авом ...


Колумбиядаги авиаҳалокатдан 5 киши омон қолди, улардан 3 нафари футболчилар\n15:38 / 29.11.2016\nОхирги маълумотларга кўра, Бразилиянинг "Шапекоэнсе" клуби футболчилари ҳам бўлган самолёт Колумбияда қулаб тушиши оқибатида 76 киши ҳалок бўлган ва 5 киши омон қолган. Бу ҳақда журналист Андрес Фелипе Аркос ўз твиттерида маълум қилган.\nБундан олдинги хабарларда 3 футболчи, бир журналист, массажчи ва стюардесса омон қолгани айтилганди.\nҚутқарувчилар дарвозабон Данило Падилье, яримҳимоячилар Жексон Фолльманн ва Алан Рушелни сақлаб қолишган. Жамоанинг 27 футболчиси самолётга чиққан, 9 футболчи Бразилияда қолганди.\n"Шапекоэнсе" футболчилари Жанубий Америка Кубоги финалининг биринчи учрашувида "Атлетико Насьональ"га қарши ўйинни ўтказиш учун Колумбияга парвоз қилганди. Самолёт бортида 72 йўловчи ва экипажнинг 9 аъзоси бор эди. Ушбу фожиа туфайли финал ўйини номаълум муддатга қолдирилди.


Коронавируснинг кейинги ўн йилликдаги тақдири маълум қилинди — Sof.uz\n16.01 13:36 613 Жаҳон\nАҚШнинг Emori университети олимлари томонидан бошқа хорижий илмий муассасалардаги ҳамкасблари кўмагида коронавируснинг кейинги ўн йил давомидаги ривожланиш модели яратилди.\nМутахассислар барча маълум бўлган коронавирусларни, шунингдек, COVID-19'ни ўрганиш бўйича илмий мақолалардаги маълумотларни таҳлил қилдилар. Америкалик олимларнинг фикрига кўра, келгуси йилларда инфексиянинг янги тури кескин ўзгаришларга учрайди.\nУч ёшдан беш ёшгача бўлган болалар COVID-19'ни фақат енгил шаклда ўтказадилар, сўнгра уларнинг организмида касалликка қарши антитаналар ҳосил бўлади.\nҚайта инфексияни олдини олиш имконсиз бўлади, аммо касаллик оддий шамоллашдан ҳам хавфли бўлмай қолиб, ўлим даражаси 0,1% дан ошмайди.Шу билан бирга, коронавирусни эрта ёшда табиий юқтириш одамни кексаликка қадар иммунитет билан таъминлайди, дейди олимлар. COVID-19'да ўпканинг иштирок этиши оддий пневмониядан фарқ қилади. Аҳолини оммавий эмлашни таъминлаш орқали инфексия тарқалишининг олдини олиш мумкин бўлади.


“Лойқа сув”дан эҳтиёт бўлинг!\nОпубликовано: 19.03.2016 17:25 | Печать | E-mail\nҲаётда кўпни кўрган, барча ишларида ўзига хос тажриба тўплаган, умри давомида содир бўлган воқеалардан ибрат олган ёши улуғ инсонлар ёш авлодга насиҳатлар қилиб, уларни умр йўлларида қоқилмай, барча қийинчиликларни мардонавор енгиб ўтишга ундайдилар. Бунда уларга таъсир қилиш борасида юқори ўринларни эгалловчи зарбул-масалларга бой бўлган ҳикояларни келтирадилар. Фикримизнинг тасдиғи сифатида эътиборингизга ана шундай ҳикоялардан бирини ҳавола этамиз:\n“Сафарга отланаётган болаларига она обиҳаёт насиҳат қилди: “Болаларим, сафар мобайнида бир-бирингиздан ҳеч ажралманг, доимо бирга юриб аҳил бўлинг, сизнинг йўлингиз мана шу икки қирғоқ ўртасида эканини ёдда тутинг. Аслингиз тоза ва мусаффо обиҳаёт эканини, сиз барчага яхшилик, ҳаёт беришингиз учун яратилганингизни ҳеч қачон унутманг”. Дарё оқими бўйлаб юриларкан томчилардан бири она васиятини унутди. Бола болалигини қилди. Ўсимлик, дов-дарахт ва барча жонзотларга ҳаёт бахш этувчи, уларга яхшилик қилиб ном қолдирувчи обиҳаёт экани хаёлидан кўтарилди. Қирғоқдан чиқиб, кўзига чиройли ва кучли бўлиб кўринган лойқа сувга қўшилди.\nЛойқа сув оқими билан бирга майса ва экинзорларни пайҳон қилди. Озгина муддат бу ҳолат унга завқ бергандай бўлди, лекин кўп ўтмай лойқа сувга қўшилиб жарга қулади. Шу пайт онасининг насиҳати эсига тушди. Лойқа сувдан ажралиб чиқишга ҳаракат қилди, аммо кеч бўлганди. Шаффоф томчи энди лойқа сув бўлагига айланиб улгурганди”.\nХудди шунингдек, инсон умри оқар сувдек ўтиб борар экан ҳар ким нима учун дунёга келганига боқсин! Аллоҳ таоло Ўз Каломида: “(У) сизларнинг қайси бирингиз чиройлироқ (савоблироқ) амал қилувчи эканингизни синаш учун ўлим ва ҳаётни яратган зотдир”, – деб марҳамат қилган! (Мулк сураси, 2-оят). Жамиятдаги ҳар бир киши бир томчи шаффоф сув кабидир. Томчилар қўшилиб сувга, сувлар дарёга айланади. Ҳар бир “томчи” дарё ўзанидан чиқмасдан оқим бўйлаб борса, мақсад-муддаосига етади. Одамларга, жамиятга фойда келтиради!\nҲаётда баъзиларнинг кўзига шарқироқ, кучли бўлиб кўринган “лойқа сув”нинг қилмишлари вайронкорлик, бузғунчилик бўлиб, охир-оқибат тубсиз жарга қулайди. Шундай экан сиз ўзингиз ва фарзандларингизни “лойқа сувлар”дан асранг!\nТИИ ўқув ва илмий\nишлар бўйича проректори


Шавкат Мирзиёев биринчи Президент мактабига борди | Qalampir.uz\nЖамият\t10 Сентябрь 2019 17:11 4167\nЎзбекистон Республикаси Президенти Шавкат Мирзиёев бугун, 10 сентябрь куни Тошкент шаҳридаги Президент мактабига ташриф буюрди.\nМамлакатда ташкил этилаётган Президент мактаблари янги авлод кадрларини тарбиялашда муҳим асос бўлиши шубҳасиз. Чунки бу ўқув масканлари иқтидорли болаларни аниқлаш, илғор технологияларни қўллаган ҳолда уларга сабоқ бериш ва тарбиялаш бўйича яхлит тизим бўлади. Таълим жараёни ривожланган давлатлар тажрибаси асосида ишлаб чиқилган ўқув режалари ва дастурлари бўйича инглиз тилида олиб борилади.\n“Бу ҳаётингиздаги биринчи синов бўлди. Меҳнат, билим, адолат нима эканини кўрдингиз. Сизларни шундай нуфузли мактабга муносиб бўлганингиз билан чин юрагимдан табриклайман. Сиз энди Ўзбекистоннинг “олтин фонди”сизлар. Халқнинг, мамлакатнинг буюклигини тараннум этадиган нарсалар кўп. Лекин энг афзали билим билан намоён этиш. Ёшларимиз орасидан Хоразмийлар, Ибн Синолар, Улуғбеклар чиқишига барча асосларимиз бор. Бугун тарихий кун. Илгари юртимизда бундай шароит бўлмаган. Энди чет элдан нуфузли меҳмонлар келса, катта-катта заводларни эмас, Президент мактабларини кўрсатамиз. Сизлар билимингиз, юриш-туришингиз, ватанпарварлигингиз билан ҳамма ёшларга намуна бўлишингиз керак. Келгусида Ўзбекистон тараққиётига таъсир кўрсатадиган куч бўласизлар”, деди Президент.\nМактаб ўқувчилари замонавий билимларни ўзлаштириш билан бирга миллий ўзлигимизни чуқур англаши, тарих ва она тилини мукаммал билиши шартлиги таъкидланди.\n“Юрагимдаги гапимни билишларингизни хоҳлайман: мен сизларга энг катта бойлигимни ишониб топширяпман. Болаларимизнинг кўзини, билимини, ғурур-ифтихорини кўриб, йўлимиз тўғри эканига ишонч ҳосил қилдим. Ислоҳотларимизга, фарзандларимиз тарбиясига елкадош бўлганингиз учун сизларга миннатдорлик билдираман”, деди Шавкат Мирзиёев.\nНаманганда Президент мактаби очилди Президент 20 йил илмга эътибор қилинмагани ва чет элга кетган ёшлар ҳақида гапирди (видео) Шавкат Мирзиёев Президент мактаби фахрий меҳмонлари китобига дастхат қолдирди Президент мактабларининг қабул имтиҳонларини онлайн кузатинг Тошкентда Президент мактабига имтиҳон бошланди Президент мактабларига қабул жараёни тугади. Талабгорлар 30 минг нафарга яқинлашди\n14 Февраль 15:33 37786\n16 Февраль 16:50 32749\n14 Февраль 20:18 23166\n15 Февраль 11:58 22472\n14 Февраль 21:51 22431


Эларслон « Ўзбекистон Халқ Ҳаракати\n19 May 2019 - 8:00\n(?-1172 йил 17 март) (1156-1172)\nАнуштегинийлар сулоласидан бўлган Хоразмшоҳлар давлати ҳукмдори. Отсиз хоразмшоҳнинг ўғли. Эларслон аввал, салжуқийлар султони Санжарга итоат этишини билдириб, нома ва совға-саломлар юборган.\nСултон Санжар Эларслонни хоразмшоҳ деб эътироф қилган. Султон Санжар вафотидан сўнг салжуқийлар тахти учун кураш авж олган. 1163 йил Эларслон салжуқийлар амирлари ичида энг кучлиси Муаййид Ой-Абога қарши Нишопурга юриш қилган, шаҳарни узоқ вақт қамал қилиб ололмаган, сулҳ тузиб Хоразмга қайтган. Эларслон қўшинлари Деҳистонни эгаллаган. 1166 йил Эларслон яна Нишопурга қарши отланган.\nБистом яқинидаги жангда бирлашган салжуқлар ва Отабек Элдегиз қўшини билан Эларслон қўшини ўртасида жанг бўлиб ўтган. Ҳар икки тараф бирон натижага эришмаган. Аммо хоразмшоҳ қўшинларнинг бир қисмини Байҳақ ва Сабзавор шаҳарларига жўнатиб, уларни эгаллаган (1167 йил май). Эларслон Нишопурни забт этган. 1167 йил Хоразм қўшинлари Райдан ўтиб, Сова шаҳрига яқинлашган, султон Арслоншоҳ ва Отабек Элдегиз ўғли Жаҳон Паҳлавон етакчилигидаги салжуқ қўшинлари билан жангга кириб, ғалаба қилган.\nСўнгра Эрон Озарбайжонига бостириб кириб, Абхор, Занжон ва Қазвинни эгаллаган. Эларслон, шунингдек, Мовароуннаҳр воқеаларига ҳам аралаша бошлаган.\nҚорахитойлар вассали Самарқанд ҳокими Жалолиддин Али Чағрихон 1158 йил қарлуқларни тор-мор келтирган. Қарлуқлар етакчиси Лочинбек бир қисм қўшини билан Хоразмга қочиб бориб, Эларслондан ёрдам сўраган. 1158 йил июлда Эларслон катта қўшин билан Самарқандга юриш қилган. Зарафшон дарёсининг бўйларидаги жангларда хоразмшоҳ зафар қучган. 1171 йил қорахитойлар қўшини Амударёдан ўтиб, Хоразм сарҳадларига кириб келганда Эларслон тўғонларни очиб, пойтахт яқинидаги йўлларни сувга бостиришга фармон берган. Қорахитойлар хоразмшоҳ қўшинларини енгиб, амир Айёрбекни асир олиб Самарқандга қайтганлар. Хоразмшоҳ пойтахти Гурганжга қайтган ва хасталикдан вафот этган.


«Online Sarmoya»: Банкка келмасдан омонат расмийлаштиришни истайсизми?\n«Online Sarmoya»: Банкка келмасдан омонат расмийлаштиришни...\n24.03.2018 20:52 0 35577\n«Ўзсаноатқурилишбанк» томонидан республика банклари ичида биринчилардан бўлиб, рақамли банк технологиялари асосида масофадан туриб «Online Sarmoya» омонатини очиш имконияти яратилди.\nЭндиликда «Uzpsb Mobile» дастури орқали ўз пластик картангиздаги маблағни куннинг истаган вақтида ушбу омонатга ўтказишингиз, омонат фоизини 24/7 режимида банкка келмасдан туриб пластик картага туширишингиз, омонатни қайта расмийлаштириш ҳамда коммунал ва бошқа хизмат кўрсатувчи ташкилотларга тўлов ўтказишингиз мумкин бўлади.\n«Online Sarmoya» омонатининг афзалликлари:\nжамғарма кассага келиб омонат ҳисобварағи очиш, пулни кассага топшириш, шунингдек омонатни расмийлаштириш учун ортиқча вақт сарфланмайди;\nпластик карта ва банкда аввал очилган омонат маблағларини мобил телефонингизга уланган «UzPSB Mobile» дастури орқали онлайн тарзда масофадан бошқариш, энг асосийси, юқори фоизли омонатларга жойлаштириши мумкин;\nомонатга пул маблағи қўйишда омонатнинг шартлари билан «UzPSB Mobile» дастури орқали танишиш ва электрон офертани тасдиқлаш;\nомонатга ҳисобланган фоизли даромадни бошқа пластик картага, коммунал ва бошқа тўловларни тўлаш учун йўналтириш;\nомонатнинг сақлаш муддати тугаганидан кейин маблағни исталган онлайн омонат турига қайта расмийлаштириш;\n«UzPSB Mobile» дастурида «Калькулятор» банди бўлиб, омонат турини танлаб, қўйиладиган пул маблағи киритилса, омонатга пул маблағини сақлаш даврида қанча фоизли даромад ҳисобланиши онлайн кўрсатилади;\nомонатларга ҳисобланган фоизли даромадлар ва бошқа барча кирим-чиқимлар бўйича мобил телефонига SMS хабар келади.\n«Online Sarmoya» омонатининг шартлари:\n- омонат валютаси – сўм;\n- омонатнинг сақлаш муддати – 3 ой;\n- омонатнинг минимал миқдори 100 минг сўм ва максимал миқдори чегараланмаган;\n- омонатнинг сақлаш муддати оралиғида қўшимча маблағ қабул қилинади, омонатнинг йиллик фоиз ставкаси - 16 %.\nЯна бир янгилик! Яқин кунлар ичида банк тизимидаги барча омонатлар онлайн тизимга ўтказилади.


Анжелина Жоли фалаждан кейин биринчи марта сайрга чиқди — manzur.uz\nАнжелина Жоли фалаждан кейин биринчи марта сайрга чиқди\nАнжелина Жоли фалажга чалингани ҳақидаги хабарлардан кейин биринчи марта одамлар орасига чиқди.\nmanzur.uz / 12.05.2019 445\nАмерикалик актриса Анжелина Жоли оғир касаллиги ҳақида хабарлар тарқалаётган бир пайтда узоқ вақтдан буён биринчи марта омма олдида намоён бўлди, деб ёзади «Газета.ru».\nМаълум бўлишича Жоли олти фарзандидан уч нафарини олиб, дўконларни айланишга чиққан. Сайр давомида актрисанинг кайфияти яхши бўлган. У шоппинг чоғида кўп кулган, сўнг болалар билан савдо марказини тарк этган.\nАввалроқ Жолининг соғлиғи ёмонлашгани ҳақида хабарлар тарқалган эди. У 42 килограммгача озиб кетган, шунингдек, унда юз мушакларига таъсир қилувчи Белл фалажи аниқланган. Актриса, ҳатто васиятнома ёзгани айтилмоқда.\nKalit so`zlar: Анжелина Жоли, фалаж\nmanzur.uz / 18.05.2020 8\nmanzur.uz / 17.05.2020 9\nmanzur.uz / 15.04.2020 31\nҚандай болалар боғча пулидан озод қилинади?\nНаманганлик онахон мактаб ва масжидга 700 та китоб ҳадя қилди


Тошкентда янги халқа йўли вужудга келади\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Тошкентда янги халқа йўли вужудга келади\t10:57, 29 март\t28 март куни Тошкент шаҳар ҳоким Раҳмонбек Усмонов Тошкент шаҳрида автомобиль йўллари ва кўприклар қурилиши, трамвай йўлларининг демонтаж қилиниши борасидаги ишларнинг мазмун моҳиятига бағишланган матбуот анжумани ўтказди.\nТадбирда шаҳар ҳокими пойтахтдаги транспорт воситалари оқимининг шиддат билан ошиб бориши йўл-коммуникация тармоқларида муайян ўзгаришлар қилиш заруратини келтириб чиқараётганини таъкидлади.\nҲоким кўчаларда автомобиль оқимининг енгиллашувига эришиш кўзда тутилаётган бир қатор ишлар тўғрисида маълумот берди. Жумладан “Нурафшон” кўчасининг Беруний кўчасидан Ш. Рашидов кўчасигача қисмидан фойдаланган ҳолда айланма йўл юзага келиши натижасида марказий кўчаларда ҳолат енгиллашиши, шу мақсадда “Нурафшон” ва Беруний кўчалари чорраҳасидан Оқтепа майдонигача 3,8 километрлик йўл қурилиш режалаштирилганини айтиб ўтди. “Нурафшон” кўчасидан “Оқтепа майдони” орқали Муқимий кўчасига чиқилиши инобатга олинса, мавжуд транспорт ҳаракати схемасига ўзгартириш киритилади. Яъни “Нурафшон” кўчасининг мавжуд ҳаракат оқими “Оқтепа майдони”да соатига 4 мингта машинага ортиб, мавжуд кўприкка ортиқча босим юзага келтиради, шу сабабли бу кўчада кўприк (эстакада) қурилиши лозим.\nШаҳарнинг “Нукус” кўчаси Ш. Руставели кўчасидан Бобур кўчасигача 1 километрга узайтирилади. Беруний кўчасидан Шароф Рашидов кўчасигача, “Нурафшон” кўчасининг Беруний кўчасидан Оқтепа майдонигача узайтирилиши, Муқимий, Нукус, Қодирий, Ш.Рашидов-Нурафшон кўчалари давом эттирилиши орқали Тошкент шаҳрида янги транспорт халқа йўли вужудга келади.\nШаҳарнинг марказий кўчаларидаги тирбандликни олдини олиш мақсадида “Тараққиёт” кўчаси ҳам узайтирилади, Паркент кўчасидаги катта ҳаракат оқимидан келиб чиқиб, “Олтинтепа” кўчасидан “Катта халқа йўлигача” реконструкция қилинади.


Мактабгача ва умумий ўрта таълимни ривожлантиришнинг устувор йўналишлари | insonvaqonun.uz\nБош саҳифа/Адлия идораларида/Мактабгача ва умумий ўрта таълимни ривожлантиришнинг устувор йўналишлари\nМактабгача ва умумий ўрта таълимни ривожлантиришнинг устувор йўналишлари\nХалқ таълими вазирлиги томонидан Жаҳон банки билан ҳамкорликда амалга оширилаётган “Мактабгача ва умумий ўрта таълимни ривожлантириш” лойиҳаси доирасида Халқ таълими тизими ходимларини таълим сифати мониторинги жараёнини самарали ташкил этиш ҳамда тренерлар таёрлаш бўйича семинар-тренингларнинг дастлабки куни бошланди.\nСеминарни Халқ таълими вазирлигининг мутасадди шахслари очиб берди. Бундай семинарларнинг таълим тизимида фаолият юритаётган ҳар бир шахс учун муҳимлиги таькидланди. Семинар таниқли, халқаро тренер Марк Зелман томонидан олиб борилмоқда. Эксперт “Ўқувчилар билимини халқаро бахолаш талаблари асосида тестларни давлат таълими стандартларига мос равишда тузиш техналогияси” мавзуси бўйича сменар-тренинг ўтказади. Бугун, 10 сентябрь, тестнинг ўқувчилар билимини аниқлашдаги ўрни, тестларнинг қандай тузиш тўғрисида ва ундаги хатоликлар ҳақида қатнашувчиларга маълумотлар берди.\nСеминарда иштирокчиларидан бири Тошкент шаҳрида жойлашган “Smart school” ўқитувчиси Қодирова Дилфуза семинар ҳақида фикр билдирди.\n- Бу семинар ўқитувчилар ва мониторинг ходимларига керакли ва ўз вақтида бўлаётган тренингдир. Ўқитувчиларимиз жаҳон талабларига жавоб беришга ҳаракат қилишмоқда. Бунда тренер Марк Зелман марузалари биз учун фойдали бўлди. Тренернинг дунё давлатларидаги тест тизимларидан мисол келтирганлиги мавзуни янада яхшироқ очиб берди. Ўқувчилар билимини янги услубдаги тестлар орқали аниқлаш билан танишдик. Биз буни албатта, амалиётда синаб кўрамиз.\nТошкент шаҳар халқ таълими бош бошқармаси таълим сифатини мониторинг қилиш бўлими бошлиғи Норбоева Дилшода\n- Бугун биз семенар-тренингдан халқаро меёрлар асосида давлат стандартларига мос равишда тест тузиш техналогиясини ўргандик. Бу орқали ўқувчилар билимини халқаро меёрлар ёрдамида аниқлаш ҳақида ҳам маьлумотларга эга бўлдик. Семинарда айнан ўқувчилирнинг билимларини бахолаш мониторингги билан шуғилланадиган, тажрибали ўқитувчилар йиғилишган. Тренингдан шуни ҳам билдикки, биз тест тузишда асосан назарияга таянсак, жаҳон миқиёсида эса аксинча амалиётга асосланар экан.\nЭслатиб ўтамиз сменар-тренинг Халқ таълими соҳасида ахборот техналогияларини ривожлантириш (собиқ Мультимедиа Маркази) марказида 10-12 сентябрь кунлари бўлиб ўтади.


00:00 / 14.11.2008 | eski savollar | 2062\nАССАЛОМУ АЛАЙКУМ МУХТАРАМ УСТОЗ!Мен Сизбек устозимнинг угитлари, хамда бошка муътабар хадис китобларидан фойдаланган холда узимга кунлик вирд вазифаларни таъйинлаб олишни максад килдим ва ожизоналик билан ушбу куйидаги тартибда белгилаб чикдим. Устоз бу вазифаларни тартиби, вакти, ададини куриб берсангиз. Шоядки барча амалларим суннатга мувофик булсин дейман. Вазифаларни белгилашда Ислом.уз сайтидан хамда Имом Нававийнинг "Ал Азкор" китобларидан фойдаландим. Устоз агар камчиликлари булса тулдириб беринг, дуо килишингизни хам сурайман. Устознинг дуоси хам шогирд учун мухимдир.СУННАТГА МУВОФИҚ КУНДАЛИК ЗИКР ВАЗИФАЛАРИУйқудан уйғонганда1. «Алҳамду лиллаҳиллазий аҳйана баъда ма аматана ва илайҳин-нушур»Маъноси: «Бизни ўлдирганидан кейин тирилтирган Аллоҳга ҳамд бўлсин. Ва тўпланиш Унинг Ўзигадир». 2. «Бисмиллаҳиллазии лаа язурру маъа исмиҳи шайъун фил арзи ва лаа фис самааи ва ҳувас-самийъул алийм»Маъноси: «Исми бирга бўлганда ҳеч нарса зарар қилмайдиган Аллоҳнинг номи ила. У зот ўта эшитувчи ва ўта кўрувчидир» 3-марта айтилади.3. «Лаа илаҳа иллаллоҳу, ваҳдаҳу лаа шарийка лаҳу, лаҳул мулку ва лаҳул ҳамду ва ҳува ала кулли шайъин қодийр»Маъноси: “Аллоҳдан бошқа илоҳ йўқ, У ёлғиз, Унинг шериги ҳам йўқ, бутун мулк Уники, ҳамд ҳам Унга хос ва У ҳар нарсага қодирдир” 4. Таҳорат қилиб бўлгандан сўнг «Ашҳаду алла илааҳа иллаллоҳу ваҳдаҳу лаа шарийка лаҳу ва ашҳаду анна Муҳаммадан ъабдуҳу ва росулуҳу. Аллоҳуммажъалний минат таввабийна важъалний минал мутатоҳҳирийн. Субҳанакаллоҳумма ва биҳамдик. Ашҳаду алла илааҳа илла анта астағфирука ва атубу илайка».Маъноси: Якка Аллоҳдан бошқа илоҳ йўқ ва Унинг шериги ҳам йўқ. Муҳаммад соллаллоҳу алайҳи васаллам Аллоҳнинг бандаси ва расули деб гувоҳлик бераман. Эй Роббим, бизларни тавба қилгувчилардан ва поклангувчилардан қил. Эй Роббим, Сенга ҳамд айтиш билан Сени поклайман. Гувоҳлик бераманки, Сендан бошқа илоҳ йўқ. Сенга истиғфор айтаман ва Сенга тавба қиламан.5. Бомдод намозини ўқиб бўлганидан сўнг, чўккалаб ўтирган ҳолида, гапирмай туриб ўн марта ушбу ривоятда келган матнни ўқийди:«Лаа илаҳа иллаллоҳу, ваҳдаҳу лаа шарийка лаҳу, лаҳул мулку ва лаҳул ҳамду, юҳйи ва юмийту ва ҳува ала кулли шайъин қодийр» деса, унга ўн ҳасанот ёзилур, ўн хатоси ўчирилур, унинг ўн даражаси кўтарилур. Ўша куни у барча ёқимсиз нарсадан ҳимояда бўлур ва шайтондан сақланур. Ўша куни уни гуноҳ ҳам тутмас, магар Аллоҳ таолога ширк келтирмаган бўлса».“Субҳаналлоҳи ва биҳамдиҳи ъадада холқиҳи, субҳаналлоҳи ризо нафсиҳи, субҳаналлоҳи зината ъаршиҳи, субҳаналлоҳи мидада калиматиҳи”. Маъноси: “Яратганларининг ададича, нафси рози бўлгунича, аршнинг вазнича, калималарининг узунлигича Аллоҳга ҳамд айтаман ва Уни поклайман” 3-марта 6. Бомдод намозини ўқиб бўлганидан сўнг, намоздан кейин қилинадиган доимий зикр ва дуоларни ўқийди. Иложи бўлса, Ёсин сурасини ўқийди. Агар билмаса Қуръондан ўзи билган сураларни ўқийди.7. 25 маротаба “Астағфируллоҳал аъзийм”8. “Фотиҳа” сураси ва унинг орқасидан 3 марта “Ихлос” сурасини ўқиб, савобини пайғамбаримиз Муҳаммад С.А.В, аҳли байтлари, саҳобаи-киромлар, муҳаддис, мужтаҳид уламолар, мазҳабимиз имоми Абу Ханифа (р.а.), Аллоҳ таолонинг жамики ўтган солиҳ ва тақводор қуллари, азиз авлиёлар руҳига бағишланади.9. 100 марта “Астағфируллоҳал аъзийм”Орқасидан “Саййидул истиғфор”ни ўқийди: «Аллоҳумма анта роббии. Лаа илаҳа илла анта. Холақтаний. Ва ана абдука ва ана ала аҳдика. Ва ваъдика мастатоъту. Аъузу бика мин шарри маа сонаъту. Абуъу лака би неъматика алайя. Ва абуъу би занбий. Фағфирлии. Фа иннаҳу лаа яғфируз-зунуба иллаа анта»Маъноси: «Эй, Аллоҳим! Сен Роббимсан! Сендан ўзга илоҳи маъбуд йўқ. Сен мени халқ қилдинг. Мен Сенинг бандангман. Мен қодир бўлганимча Сенинг аҳдинг ва ваъдангдаман. Сендан ўзим қилган нарсаларнинг ёмонлигидан паноҳ тилайман. Сенинг менга берган неъматингни эътироф қиламан. Сенга гуноҳларимни ҳам эътироф қиламан. Мени мағфират қил. Сендан бошқа ҳеч бир зот гуноҳларни мағфират қилмас».10. 100 марта “Лаа илааҳа иллаллоҳ”. * ИЗОҲ: калима лафзларини чўзиброқ ўқилади. Маъносини тушуниш, тадаббур қилиш осон бўлади. 11. 100 марта “Субҳаналлоҳ” – Маъноси: “Аллоҳни поклаб ёд этаман”12. 100 марта “Алҳамду лиллаҳ” – Маъноси: “Аллоҳга ҳамдлар бўлсин”13. 100 марта “Аллоҳу акбар” – Маъноси: “Аллоҳ буюкдир”14. Қуёш найза бўйи кўтарилганидан сўнг 2 ракаат “Ишроқ” намозини ўқиш. 15. Иложи борича таҳоратли юришга ҳаракат қилиш. Ҳар таҳоратдан сўнг 2 ракаат “Шукри вузуъ” ёки қазо намозлари бўлса ўқиш.16. Шом намозидан кейин 10 марта «Лаа илаҳа иллаллоҳу, ваҳдаҳу лаа шарийка лаҳу, лаҳул мулку ва лаҳул ҳамду, юҳйи ва юмийту ва ҳува ала кулли шайъин қодийр»ни айтиш. Ундан сўнг 2 ракаат “Аввобийн” намозини ўқиш. 6 ракаатгача ўқиса бўлади.17. Хуфтон намозини ўқиб бўлгач, “Мулк” (Таборак) сурасини ўқиш. Мусҳафга қараб ўқилса янада савоблироқ. Витр намозидан кейин 3 марта «Субҳанал маликил Қуддус» Маноси: “Малик ва Қуддус сифатли Аллоҳ покдир”18. 100 марта “Субҳаналлоҳи ва биҳамдими, субҳаналлоҳил ъазийм” Маъноси: “Аллоҳга ҳамд айтиш билан Уни айбу-нуқсонлардан поклаб ёд этаман. Буюк Аллоҳни айбу-нуқсонлардан поклайман”20. Пайғамбаримиз (с.а.в)га 100 марта саловат айтиш. “Аллоҳумма солли ъла Муҳаммадив-ва ълаа аали Муҳаммад” Маъноси: “Аллоҳим! Муҳаммад (с.а.в)га ва уларнинг аҳли байтларига саловот айт”21. Ухлашга ётишдан аввал худди намозга таҳорат олгандай таҳорат қилиб ухлашга иложини борича ҳаракат қилиш. 22. “Бисмикаллоҳумма аҳйа ва амуту” Маъноси: “Аллоҳим, Сенинг исминг билан тириламан ва ўламан”23. “Оятал курсий”, икки кафтга “Ихлос” «Қул ҳуваллоҳу аҳад», “Фалақ” «Қул аъуузу бироббил фалақ», “Нос” «Қул аъуузу бироббиннаси» сураларини 1 мартадан ўқиб қўлга дам солиб баданларнинг қўл етадиган жойларига суртиш.Қўшимча равишда “Кафирун” сурасини ўқиш. У ширкдан узоқ қилади. 24. “Астағфируллоҳаллазий лаа илааҳа илла ҳувал ҳаййул қойюм ва атубу илайҳи” 3 марта25. 33 марта “Субҳаналлоҳ”, 33 марта “Алҳамду лиллаҳ”, 34 марта “Аллоҳу акбар”26. Кечанинг охирги қисмида яъни субҳдан олдин уйғониб, “Таҳажжуд” намози ўқиш. Мурид ҳолига қараб икки ракъат, икки ракъатдан қилиб ўқилади. 8 ракаатгача ўқиш мумкин. Ўтмиш қазо намозларини ўқиса ҳам бўлади. 27. Бомдод намозининг вақтигача Қуръони Каримдан ҳолига қараб камида беш оят ёдлаш. Ёдлаган сураларини такрорлаб ўқиш.\n- «Тасаввуф ҳақида тасаввур» китобининг кундалик вазийфалар бобини ўқинг. Аввал «астағфируллоҳ»ни жуда кўп айтиб юринг. Ҳозирги ёзганларингизнинг кўпи тўғри. Қўлдан келганича қилинади бу амалларни. Оз бўлса ҳам, давомли бўлгани яхши.\nБаъзи саловот айтувчилар ҳақида


Istanbul Challenger. Истомин иккинчи учрашувини ўтказди / Olamsport.com\nIstanbul Challenger. Истомин иккинчи учрашувини ўтказди\nТеглар : ДенисИстоминИстанбул\nТуркиянинг Истанбул шаҳрида теннис бўйича "Челленжер" туркумига кирувчи турнир бўлиб ўтмоқда.\nМукофот жамғармаси 133,280 еврони ташкил қилувчи мусобақанинг саралаш финал босқич учрашувлари ўтказилиб, асосий тўрда қатнашувчи барча ракетка усталари маълум бўлди. Ушбу турнирда мамлакатимизнинг биринчи ракеткаси Денис Истомин ҳам иштирок этаётганди.\nАфсуски, саралашда иккинчи рақам остида таснифланган ҳамюртимиз асосий тўрга йўлланма берувчи учрашувда британиялик Жей Кларкка 6/7(5), 6/3, 4/6 ҳисобларида имкониятни бой бериб, турнирдаги иштирокини якунлади.\nИстоминни мағлуб этган Макдональд Нур-Султанни "забт" этди 0


Шавкат Мирзиёев – Осиёнинг "Йил одами"\n11:00 / 21.12.2018 1719 pdf Ўқиш режими + -\nШтаб квартираси Сеулда жойлашган Осиё журналистлари ассоциацияси (ОЖА) Ўзбекистон Президенти Шавкат Мирзиёевни “2018 йил одами” деб эълон қилди.\nМамлакатимиз раҳбари сиёсий йўналиш бўйича ғолиб, деб эътироф этилди.\nАссоциация вакиллари таъкидлаганидек, Шавкат Мирзиёев 2016 йил декабрда Ўзбекистон Президенти лавозимига киришганидан то ҳозирги вақтгача инсон ҳуқуқларини таъминлаш, иқтисодий ислоҳотларни амалга ошириш, очиқ сиёсат юритишда юксак натижа кўрсатиб келяпти.\n“The Korea Times” хабарига кўра, Ўзбекистон раҳбари қўшни давлатлар билан фаол ҳамкорлик алоқаларини ўрнатган ҳолда, Марказий Осиёда тинчлик-тотувликни асрашга катта ҳисса қўшмоқда.\nБошқа йўналишлар бўйича “LG Group” фахрий раиси Ку Бон Му, мисрлик таниқли кардиожарроҳ Маҳди Ҳабиб Ёқуб, футбол бўйича Вьетнам терма жамоаси мураббийи Пак Хан Со қайд этилди.\nҒолиблар номлари махсус ҳакамлар томонидан минтақанинг ҳар бир давлати вакиллари ва ассоциация аъзолари тавсиялари ҳамда баҳоларидан сўнг аниқланди. Хабар берилишича, тақдирлаш маросими 2019 йилнинг баҳорида ассоциация бош ассамблеясида бўлиб ўтиши кутилмоқда.\nЎзганинг ҳақидан қўрқиш\n10:00 / 21.12.2018 1133\nАхлоқ жамият ҳодисасидир\n13:03 / 21.12.2018 836\nОнтариода ислом маданияти ойи нишонланмоқда\nУч йилдан буён ndash ҳар йили октябрь ойида Канаданинг Онтарио провинциясида ислом мероси ойи нишонланиб келинади. Бу ҳақда About Islam нашри хабар берди.Анъанага давоми...\n582 17:33 / 23.10.2018\nМусулмонларни ҳақорат қилган сиёсатчи жазога тортилди\nШвециянинг ўнг қанот Демократлар партияси аъзоси бўлган маҳаллий сиёсатчи Ислом ва мусулмонларни ҳақорат қилгани учун 40 кун озодликдан маҳрум этишга ҳукм давоми...\n1591 10:01 / 17 январь\nЖиззахдаги «Янгиқишлоқ» жоме масжидига илк тамал тоши қўйилди\nКуни кеча Жиззах вилояти Фориш туманидаги .Янгиқишлоқ, жоме масжиди биноси қурилишига илк тамал тоши қўйилди. Бу ҳақда muslim.uz сайти хабар беради. Маросимда Жиззах давоми...\n93 10:05 / 18 июнь\n2019 йилда Россиядан 25 минг мусулмон Ҳаж ибодатига боради\nБу рақам ўтган йилгига нисбатан 5 мингтага кўп дейди, Россия мусулмонлар бошқармаси раҳбари ўринбосари Рушан ҳазрат Аббясов. Бу ҳақда islamtoday.ru сайти хабар давоми...\n119 10:00 / 20 июль


Хотин қул, “бошқаси” гул(ми?!) – oliymahad.uz\n•Долзарб мавзулар, Оила\nХотин қул, “бошқаси” гул(ми?!)\nРозия пешин намозини ўқиш учун жойнамоз тўшаётган эди. Тўсатдан кўча эшиги шарақлаб очилдию, синглиси йиғлаб кириб келди:\n– Опа-а-а, бошқа чидолмайман. Бу адолатсизлик…\n– Ҳай-ҳай, сингилжон, ўпкангни босиб ол. Бемаҳалда бу нима юриш?\n– Куёвингиз хиёнат қилди!\n– Чунарли. Намоз ўқиб олда, ҳаммасини бир бошидан гапир. Боши йўқ, охири йўқ – гапингни маъни-матриси ҳам йўқ.\nПешин ўқилди. Опа иссиқ чой дамлади. Эрталабдан турмуш ўртоғига деб пиширган сомсаларини қайта иситди. Аччиқ чойга новвот солиб, синглисига узатди. “Емайман, қўйинг энди”, дейишига қарамай чой ичирди. Сомса егизди. Кейин кулимсираб гап бошлади:\n– Энди гапир. Уйингдагилар, куёвим, жиянларим қандай? Ҳамма соғ-саломатми?\n– Шукр, саломат. Лекин мен касал бўлиб қоламан бунақада, опа – Робия яна йиғлай бошлади,- Биласиз, куёвингизни деб нақд шаҳар қолиб қишлоққа келин бўлишга рози бўлдим. Бу кишим бўлса… яна йиғи-сиғи бошланди.\n– Нима бўлди, урдими?\n– Урса кошки, ундан баттар. Кўнгли бошқада экан.\n– Буни қаёқдан била қолдинг. Кўнглини рентген қилиб кўрдингми?\n– Сизга айтсам, кечаги музли кунларда сирпаниб, бўйим баробар ҳовлида йиқилиб тушдим. Докторга бордик. Қайтишда хурсанд бўлсин деб, кийим дўконига олиб бордилар. Кийимларга маҳлиё бўлиб турсам, ул зот бошқа бир жувонга маҳлиё бўлиииб турибди. “Ким бу?”, десам, “Узоқ қариндошимиз, сиз танимайсиз”, дейди. Мен суриштириб билдим. Илгари дўконда ишлаганларида, шу аёл тез-тез нарса олиб турган, “салом-алик”лари бор экан. Ўрганган кўнгил ўртаниб, мана, яна эски кунларини истаб қолибди. Уйга қайтганларида бир жанжал қилдим, бир Қиёмат кўтардим. Ўзлари ҳам қўрқиб, эсанкираб, гап тополмай қолди.\n– Алданиб қолавераманми? Мен қишлоқни кам-кўстига, сигир-бузоғига, пишир-куйдирига, супур-сидирига рози бўлдим. Борига кўндим. Чўридек хизмат қиламан. Икки ёш болани эплаш, ҳаммани кўнглига йўл топиш билан гаранг бўлиб юрсам-у, ҳазрат олийлари кўчадда ялло-тавалло қилсалар. Бу адолатсизлик, адолатсизлик… кетаман. Нима мен темирданмани? Олий маълумотли хизматкор кимга ҳам керакмас экан? Кетаман, икки боламни эплаб боқиб олавераман…\n– Астағфируллоҳ, сингилжон. Мен сени танимаяпман. Индамасам нималар деб валдираяпсан? Ажрим, хиёнат, хизматкор. Сен илгари бунақа эмасдинг-ку?! Ўқиган илминг, олган сабоқларинг қаерда қолди. Эрнинг ҳурмати, оила қадри деган нарсалар умуман сезилмаяпти.\n– Сизга айтиш осон, поччам сизни маликалардек эзозлайди, саройдек уйингиз бор. Бировга қиё ҳам боқмайди.\n– Эҳ, аҳмоққинам-а, эрини шоҳ деб билганлар малика, кулбасига меҳр қўйган кошона соҳибаси бўлади. Арзимас муаммоларга сиқилиб, оиласи тинчини бузганлар икки дунёда ҳам хор бўлади. Сен нима деб ўйловдинг, бу ҳаёт Жаннат, ҳаммаси теккисми? Йўқ, синовлар бисёр, тиконлар тўшалган. Инсон яралибдики, Лаъин шайтон хушёр, инсонни алаштирмоқ истайди. Уни энг шод қилган нарса – эр-хотинни орасига нифоқ солиб, юзкўрмас қилишдир. Сен ёмон кўрган ўша “бегона гул” ортида аслида шайтон турибди. Жанжал чиқаришинг, талоқ олиб эрингга ҳаром бўлиб кетишинг учун ҳамиятинг, ғазабингни қўзғаяпти. Сенга дуч келган ҳар бир муаммо ва кўнгилсиз нарса ортида шайтон ва нафс туради. Сен одамлар билан курашма. Уларни гапиртирган шайтон. Жанжал чиқарган нафсингдир. Эринг ҳам инсон. У ҳам адашади…\n– Мен у киши жондан ортиқ суяр эдим. Боримни у кишига тиккан эдим…\n– Сенинг катта хатойинг ҳам шунда. Эр муҳаббати Аллоҳ ва Унинг Расулининг ишқидан устун бўлса, мана шундай низолар чиқаверади. Эрни бутунлай севиш керак эмас, Аллоҳ йўлида севиш керак. Бу дегани яхшисига рози бўлиб, ёмонига сабр қилиш, сендан талаб қилинган бурч ва мажбуриятларни сидқидилдан адо этиш демакдир.\n– Бошқасига кўнгил қўйса ҳамми?\n– Ҳа, чунки, сен Қиёматда унинг амалларидан сўралмайсан. Ўзинг масъул ва жавобгар қилинган ишлардан сўраласан. Эрта кун Аллоҳ ҳузурига борганингда “Нега ажралдинг, оилангни буздинг?” деса, “Эрим бошқасини севиб қолди?” дейсанми? Яхшиси дуо қил, эрингни ҳаром йўлларга кетиб қолмаслиги учун таҳажжуд ўқи. Таҳажжуд барча муаммоларнинг осон ва самарали ечими.\n– Ҳақсиз, опа…\n– Юзингга бир қара, шўра босиб кетибди. Қачон тузукроқ пардоз-андоз қилгандинг?\n– Иш, рўзғор ўз йўлига. Эрнинг кўнгли фақат овқат ва нон ёпиш билан исиб турмайди. Ширин сўз, чиройли кўриниш ҳамда хушбўй ҳид ҳам керак. Хафа бўлмагин-у, сендан ёғ ҳиди анқиб турибди.\n– Начора?! Уйингда ҳамма шароит бўлса, бундоқ ювиниб-тараниб, келишига ойдек бўлиб кутиб олсанг, ёқимли гаплардан гапириб турсанг, ўзини ўзига мақтасанг, қалбингдаги ҳисларингни яхши сўзлар билан ифодаласанг, рашкингни чиройли намаён қилсанг – иншааллоҳ, ҳаммаси яхши бўлади. Ёнингдан кетгиси келмайди. Кўчадаги аёллар зоҳиран гўзал кўриниб, эркакларни ўзига жалб қилади. Лекин, бузоқ айланиб қозиғини топади. Эркак бахти кўчада эмас, уйда, оила даврасидадир. Унинг учун аёлдан ҳам кўп нарса талаб этилган. Менга мослаш деб эмас, эрга ҳам мослашиб яшаш керак. Ҳар бир муслима эрини Аллоҳ йўлида севсин, эрни авлиё, хато қилмайдиган инсон деб ишониб қолмасин. Ҳаётнинг асл мазмуни эр билан эмас! Эр Аллоҳга элитувчи воситлардан атиги биттаси, халос. Аллоҳ хоҳласа, уни олиб қўйиши, касал қилиши, кўнглини бошқасига буриб қўйиши ҳам мумкин. Эр деб ўзини куйитиш, Худо берган саломатликни йўқотиш керак эмас. Эр бермоқ – жон бермоқ эмас. Аллоҳ берган омонатни асраш керак.\n– Опажоним, мен… Мен ўзимни йўқотиб қўйибман. Тўғри айтяпсиз, арзимаган муаммо учун оиламни, ҳаётимни барбод қилай дедим. Шайтон душманим, нафсим балойим экани унутиб қўйибман. Аллоҳ мени синабди. Ўзидан узоқлашганим учун мени мана шу имтиҳон билан синади. Аслида кимлигимни, кимга қуллик қилишимни яна бир бор англатди. Инсонлар ҳам бизга ўхшаб хатокордир. Фақат Аллоҳгина Боқий ва Раҳим, Ваҳҳоб ва Ғаффор Зотдир.\n– Яша, энди тўғри фикрлай бошладинг. Ақлинг ёришди. Агар ҳаммасини тушуниб, англаб етган бўлсанг, уйингга қайт. Иссиқ ўрнингни совутма. Аллоҳ билан алоқаларингни тикла, мустаҳкамла. Бандалардан бўладиган азиятлар, муносабтларга парво ҳам қилмай қўяасан. Бопти, тура қол!\nРобия опасини юз-кўзидан ўпди. Ташаккур айтди. Тўғри йўлга йўллагани учун узоқ дуо қилди. Ахир жанжални авж олдириши, мой қуйиши ҳам мумкин эди-да!\nСингил бугун кечга режалар тузди. Таомномани ўзгартирди. Бисотидаги яхши кийимларни кўз ўнгидан ўтказди. Бир пайтлар тилидан тушмайдиган чиройли гапларини ёдига олди. Энг муҳим дуо қилиб, бахтиёр кетарди. Уйи саройдек, турмуш ўртоғи энг яхши инсондек кўз ўнгида гавдаланиб кетди. Меҳри жўшиб, тезроқ уйга шошилди.\nСинглисини кузатган Розия ўтмиши кўзидан ўтказди. Калтак еган, уйдан ҳайдалган кунлари, туҳмат балосига қолган йиллари тасмадек ўтди. Кўзлари намланди. Бироқ буларни ҳеч ким билмайди, ҳеч кимга айтмаган. Фақат нолаларини Худо билади. Сабр ва имон, намоз ва Қуръон билан маликалар яшайдиган қасрни барпо қилган. Худобезори умр йўлдошини дуо ва чиройли тадбир билан жар оғзидан тутиб қолган. Синглисинг шикояти – кўзига ёш боланинг хархашасидек кўриниб кетди-ю, бир кулиб қўйди.\nАёл эри учун албатта гул бўлиб қолаверади, кўчадаги бегона эмас. Уни фақат имонли эркаккина англаб етади.\nТошкент ислом институти ўқитувчиси Н.Саидакбарова\n1168200cookie-checkХотин қул, “бошқаси” гул(ми?!)no\nОлдингиМУСУЛМОН ДАВЛАТЛАРИДА ФАТВОЛАРНИНГ ТАРТИБГА СОЛУВЧИ РОЛИКейингиИслом ва санъат (биринчи мақола)


Қирғизистон бош вазири ўринбосари автоҳалокат қурбони бўлди\n12:13 / 07.10.2017\nҚирғизистон бош вазири ўринбосари Темир Жумақодиров, унинг ёрдамчиси ва ҳайдовчиси даҳшатли ЙТҲ оқибатида ҳаётдан кўз юмди. Интерфакс агентлигининг хабар қилишича, ичида давлат мулозими бўлган Toyota Land Cruiser "КамАЗ"русумли юк машинаси билан тўқнашиб кетган.\nАгентликнинг республика ҳукуматидаги суҳбатдошининг сўзларига кўра, автоҳалокат маҳаллий вақт билан эрталаб 7:30 да Бишкек-Чолдовар йўлининг 36 километрида рўй берган.\n"Оқибатда "Тойота" ҳайдовчиси ва унинг икки йўловчиси – бош вазир ўринбосари Т.Жумақодиров ва ёрдамчиси Нурлан Жангирчиев ҳаётдан кўз юмди", - деган манба.\nЎз навбатида Қирғизистон ИИВнинг маълум қилишича, дастлабки суриштирув ишларига кўра, давлат юқори лавозимли мулозими йўлтанламаснинг юк машинаси билан юзма-юз тўқнашгани сабабли ҳалок бўлган.\n"Ҳозирда барча зарурий экспертизалар белгиланган, йўлнинг бу қисмида таъмирлаш ишлари олиб борилмоқда. Экспертиза натижалари тайёр бўлгач, жиноий иш қўзғатилади", - деган ИИВ матбуот хизмати вакили.\nТемир Жумақодиров ҳукуматда хавфсизлик масалаларига жавоб берган ва 15 октябрга белгиланган президентлик сайловига тайёргарлик кўриш ва ўтказиш республика штабига раҳбарлик қилган. У 26 августда ушбу лавозимга тайинланган эди. Бунгача республика хавфсизлик кенгаши котиби бўлган.


ЎзА - Қаҳрамон Қуронбоев бошчилигидаги ишчи гуруҳи аъзолари Қорақалпоғистонда\n11.07.2018 11:41 Чоп этиш версияси\nҚаҳрамон Қуронбоев бошчилигидаги ишчи гуруҳи аъзолари Қорақалпоғистонда\nЎзбекистон Республикаси Президентининг ёшлар сиёсати масалалари бўйича Давлат маслаҳатчиси – Ўзбекистон ёшлар иттифоқи марказий кенгаши раиси Қаҳрамон Қуронбоев бошчилигидаги Республика ишчи гуруҳи аъзолари Қорақалпоғистон Республикасидаги туманларда бўлиб ёшлар билан мулоқотлар ўтказмоқда.\nИшчи гуруҳ аъзолари Шуманай туманида ўтказилган тадбиркорлар ва ҳунармандлар ярмаркаси билан танишди. Ҳунарманд Алтинай Наубетова билан суҳбатлашилиб, унга “Yoshlar - kelajagimiz” жамғармаси ҳисобидан 3 тикув машинаси ажратиладиган бўлди.\n“Камалак” болалар ташкилотининг туман сардорлари билан учрашувда “Бир ҳафтага – бир китоб” лойиҳасини амалга ошириш таклиф этилди. Ички туризмни ривожлантириш мақсадида туман сардорларига Самарқанд шаҳрига 3 кунлик саёҳат қилишга йўлланма берилди. “Мард ўғлон” давлат мукофотига сазовор бўлган шуманайлик Сабур Сагатовга туман марказида Интернет клуб ташкил қилиши учун 25 миллион сўм миқдорида кредит бериладиган бўлди.\nБу каби учрашув ва тадбирлар давом этмоқда.


ИнтерФУТБОЛ :: Муроджон Тошматов: «Қосимов билан ишлаш учун «Бунёдкор»дан кетганман»\nМуроджон Тошматов: «Қосимов билан ишлаш учун «Бунёдкор»дан кетганман»\n- Копа Америка мусобақасини кузатиб боряпсизми?\n- Тўғриси, ўйинлар ноқулай вақтга тўғри келиб қолаётганлиги боис, фақат ижтимоий тармоқларда кузатиб боряпман.\n- Нима деб ўйлайсиз, қитъадошларимиз орасида Қатар терма жамоасининг ҳозирги ҳолати бизникидан юқорими? Агар улар билан ҳозир қайтадан ўйин ўтказилса, қандай натижа қайд этилиши мумкин?\n- Қатарни анча вақтдан буён яхши биламиз. Биз учун ўта принципиал рақиб ҳисобланади. Лекин қандай ҳолат бўлмасин, термамиздан ижобий натижа кутаверамиз.


Профессор Хайрулла Мустафоев: Коронавирус дунё учун янгилик эмас - Zamin.uz\nОммавий ахборот воситаларида янги турдаги коронавирус деб айтилаётган бу вирус аслида янгилик эмас, деди тиббиёт фанлари доктори, профессор Хайрулла Мустафоев “Ўзбекистон24” телеканалига берган интервьюсида.\n“Бу вирус хусусиятларини гапиришдан олдин озгина тарихга эътибор беришимиз керак. 1997 йилда парранда гриппи чиқди, ундан кейин чўчқа гриппи чиқди ва 2010 йилда туя гриппи чиқди. Буларнинг ҳаммаси битта оилага мансуб вирус ҳисобланади. Шунинг учун дунёга бу янгилик эмас”, деди профессор.\nМустафоевнинг сўзларига кўра, вирус мутацияга учрамоқда.\n“Аммо-лекин бу вирус ўз хусусиятларини ўзгартириб бормоқда. Шунинг учун аҳоли орасида “бу ваҳимали вирус” деган фикр келиб чиқяпти. Ўша 1997 йилдаям, 2010, 2012 йиллардаям дунёнинг 30-35 давлатида касаллик тарқалган. Кўп талофатлар бўлган, лекин бизнинг ҳудудда бу вирус кириб келган тақдирда ҳам авж олиши учун шароит бўлмаган.\nГрипп вируси ҳам, ўткир респиратор, юқумли касалликлар вируслари ҳам - ҳаммаси бир оиладан чиққан. Бу вируснинг асосий манбаси ҳайвонлар бўлади. Хитой мисолида олсак, бу ерда илонлар, кўршапалаклар ва бошқа ҳайвонлардан келиб чиққани аниқланди. Инсон фаол равишда табиат мувозанатини бузиб кирганидан кейин вирус ҳаракатга тушган. Чунки вирус яшайдиган жой йўқолиб кетган, вирус ўз хусусиятларини ўзгартириб, мутация жараёнида касаллик чақириш кучайиб ва юқумлилиги ошиб кетди. Вируснинг янги хусусиятлари бор, лекин асосий негизи эски вирус ҳисобланади”, деди Хайрулло Мустафоев.\n17 март ҳолатига дунё бўйича касаллик юқтирганлар сони 180 мингдан ошди, 7 мингдан ортиқ киши вафот этди. “Замин” янгиликларини “Одноклассники”да кузатиб боринг


ЎзА - Уйимизнинг фаришталари (Кўнгил кечинмалари)\nУйимизнинг фаришталари (Кўнгил кечинмалари)\n04.03.2018 22:24 Чоп этиш версияси\nБир куни ота ўғлидан: «Ким кучли ўғлим, сенми, менми?» деб сўрабди. «Мен кучлиман-да, ота, сиз кексасиз, мен ёшман», деб жавоб берибди ўғил.\nЖавобдан қониқмаган ота яна сўрабди: «Нима учун сен кучлисан?». Ўғил: «Ахир, мен ўқиганман, ишлаяпман. Истаган юмушимни қилишга имкониятим ҳам, куч-қувватим ҳам етарли. Шунинг учун кучлиман-да», деб жавоб қилибди. Бу сўзлардан ранжиган ота ўғлининг ёнидан узоқлашибди ва эшик остонасига етганда ортига қайрилиб яна сўрабди:\n«Ўғлим, сўнгги бор сўрайман: ким кучли? Сенми, менми?», «Энди мен кучсизман, Сиз кучлисиз, ота» дебди ўғил. Ота унинг жавобидан ажабланиб, сабабини сўрабди: «Нега икки марта сўраганимда мен кучлиман дединг, учинчи бор сўрасам кучсизман, деяпсан, ўғлим». Шунда ўғил: «Икки бор сўраганингизда Сиз ёнимда эдингиз, энди мендан узоқроқдасиз, шунинг учун кучсизман, ота», деган экан.\nОтам яқинда қишлоқдан келди. Ўзим ишдан, турмуш ташвишларидан ортиб, йўқлаб бормаганимга ҳам анча вақт бўлганди. Невараларини, мени кўргиси келганиданми ўзи келибди. Жуда соғинган. Ота-бола ўтган дамлар, бугун, келажак, тақдирлар, воқеалар ҳақида узоқ гурунглашдик. Шу пайтгача бирига қулоқ солиб, бирига амал қилмаган насиҳатлар яна айтилди. Муаззам тунни тонгга уладик.\nТинчликка, Яратганнинг бераётган неъматларига бот-бот шукрона айтди отам. Оддий одамлар ҳаёт ҳақиқатларини яхши англайдилар. Уларнинг гап-сўзларидаги самимийликни илғаб олиш учун жуда ақлли бўлиш шарт эмас. Кексаларга берилаётган эътибордан, шаҳарга тенг қиёфа касб этаётган қишлоқлардан, одамлар турмушидаги фаровонликдан гапирди.\nРуҳим тетик, ишга кетар чоғ дуосини олдим. Ёнимда, хонадонимда табаррук инсон — отам мени дуо қилиб турганини юрак-юракдан ҳис қилдим. Ота-онамнинг борига, ёнимда эканига шукрона айтдим. Юқоридаги ҳикоятда айтилганидек, отаси ёнида бўлган фарзандлар қоқилмайди. Боиси унга доим таянч, суянч бўладиган мададкори бор. Бундай одам тушкунликка тушмайди, чунки ёнида ғамини аритадиган ва ҳамиша хонадонининг фариштаси бўлган отаси бор.\nИт, мушуклар девор оша чопарди. Сойда қурбақаларнинг «ашуласи» авжга чиқарди. Вақт ўтар, кўзларни уйқу босарди. Ака-укалар совуқдан жунжикиб, бир-биримизга қунушиб ўтирардик.\n— Ие-ие, менинг боботойларим-ку! Бу ерда нима қиляпсизлар?.. Баракалла, баракалла, полвон ўғилларим. Қани юринглар-чи! — дерди ўктам овозда, пешонасидаги терларини артиб.\nҲаммамиз қувнаб кетардик. Айниқса, укам унинг бўйнига осилиб оларди.\nОтам бизни меҳр билан эркаларди.\nБуларни ўйлаб кўнглим ёришди. Ишга қандай етиб келганимни ҳам билмай қолибман.\nТўғри, юртимизда кексаларга кўрсатилаётган ғамхўрликни ҳеч бир мезон билан ўлчаб бўлмайди. Халқимизнинг азалий фазилатлари, қон-қонимизга сингиб кетган эзгу тушунчалар турмушимизни безаб турибди. Шу боис маҳалламизда, қишлоғимизда, ўлкамизда ҳеч бир инсон меҳрдан, кўмакдан четда эмас. Бошига ташвиш тушган, ёрдамга муҳтож киши борки, эътиборсиз қолмайди. Қўлимиздан келган, имкониятимиз даражасида холис ёрдамимизни берамиз. Бу бизга азалдан сингдирилган ҳаётий аъмол, бурчдир.\nБироқ биз кўз юмолмайдиган иллатлар ҳам йўқ эмас. Нотўғри қарашлар оқибатида кекса онасини ёки отасини ташлаб кетаётган беоқибат фарзандлар ҳам бор. Шукрки, қарияларимиз Мурувват уйларида давлатимиз ҳомийлигида бекаму кўст, жамиятнинг тўлақонли аъзоси даражасида яшамоқда. Уларга берилаётган эътибор бир фарзанднинг ота-онасига кўрсатадиган ёрдамидан асло кам эмас. Уларга фақат бир нарса керак — ДИЙДОР.\nЯна шундай оилалар ҳам учрайди: кексаси бору, аммо уларнинг қадри йўқ. Бундай хонадонларда ўғилнинг ўзи тугул фарзандлари ҳам кекса ота-онанинг дуосини олиш, ўгитларини тинглаш лаззатидан бегона. Тақдирнинг бешафқат ҳукми эса шундай: «Кун келиб экканингни ўрасан!».\nОқибатсиз фарзандлар шуни унутмаса бас.\nКеча укам қишлоқдан телефон қилиб қолди. «Отамнинг мазаси йўқ, дўхтирга бир кўрсатинг, анча вақтдан бери ётганди. Энди оёққа турганда Сизнинг олдингизга борди, даволаниб қайтса яхши бўларди», деди.\nОтам бу гапни нега менга айтмаганидан гина қилдим. Кўнглим алланечук бўлиб кетди. Ишдан қайтиб отамга: «Бугун шифохонага олиб бораман, Сизни яхшилаб даволатаман», дедим. «Йўқ, мен яхшиман. Худонинг ишига аралашма, ўғлим», деди у қатъий оҳангда. «Мени қаратгандан кўра, топганларингни ўзларинга сарф қилинглар. Невараларимни едириб-ичиринглар. Яхши тарбия қилинглар. Сизлар тинч-тотув, иноқ яшасанглар шу менинг саломатлигим», деди.\nЎзимнинг беэътиборлигимдан ўкиндим, отам учун қайғурмаганимга, вақтида ҳол-аҳвол сўрамаганимга ўкиндим.\n«Эртага қишлоққа қайтаман, мол-ҳол нима бўлди. Экинларни экишимиз керак. Уканг ҳам ишда», деди отам.\nКексаларимиз борми, демак, уйимизда фаришталар бор. Уларнинг дуоси билан фарзандлар комил инсон бўлиб улғаяверади, уларнинг дуоси билан юртимиз тинч, осмонимиз мусаффо. Кексаларни эъзозлайлик.


Икки мамлакат ўртасида виза тартиби жорий қилингани боис одамларнинг борди-келдиси жуда қийинлашиб кетмоқда.\nЎзбекистон Ташқи ишлар вазирлиги хабарига кўра, 17-18 декабрь кунлари икки мамлакат ТИВ ўринбосарлари бошчилигидаги делегация Душанбе шаҳрида сиёсий консультация ўтказади.\nБу учрашув давомида минтақадаги глобал муаммолар, Яқин Шарқ ва Афғонистондаги вазият, икки томонлама муносабатларни ривожлантириш масалалари муҳокама қилинади.\nДекабрь ойининг бошида ўзбекистонлик тадбиркорлар гуруҳининг Душанбега ташрифи чоғида, икки томонлама савдо алоқаларини ривожлантириш, Ўзбекистон Савдо уйининг Тожикистон пойтахтида очиш ҳақида келишиб олинган эди.\n“Ўзаро манфаатли иқтисодий ва савдо муносабатларини жадаллаштириш учун бизнинг мамлакатларимиз ўртасида катта имконият бор. Иқтисодий ҳамкорликнинг ҳамма соҳасида бизнинг эшикларимиз катта очиқ”, деди Тожикистон Савдо-саноат палатасининг вакили.\nВакил икки давлат субъектлари ўртасида бизнес алоқалари ўрнатиш учун ишончли ҳамкорлар қидириб топишда Тожикистон Савдо-саноат палатаси ўзбекистонлик тадбиркорларга яқиндан ёрдам беришга тайёр эканлигини билдирган.\nОзодликнинг тожик хизматига кўра, Ўзбекистон томони Душанбеда Савдо уйи очишга тайёр эканлигини билдирган ва Тожикистонга катта ассортиментдаги озиқ-овқат, қишлоқ хўжалиги, электротехника, кимё саноати, тайёр текстиль маҳсулотлари, қурилиш материаллари, минераль ўғит ва бошқа товарлар етказиб беришга тайёр эканлигини изҳор қилган.\nИкки давлат ўртасидаги савдо алоқаларининг бир неча йиллик пассив ҳолатидан сўнг илк бор бу соҳада ижобий ўзгариш сезила бошланди.\nТожикистон ва Ўзбекистон ўртасидаги товар айланмаси жорий йилнинг 9 ойида 8,7 миллион долларни ташкил қилди. Умумий миқдордаги ўсиш 66,9 фоизга етди.\nИкки давлат ўртасидаги савдо айланмасининг ўсиши сўнгги саккиз йилда илк бор кузатилмоқда.\nЎтган йилнинг сентябрь ойида Ўзбекистон президенти Ислом Каримовнинг Шанхай Ҳамкорлик Ташкилоти саммитида қатнашиш учун Душанбега борганидан сўнг, икки давлат ўртасидаги муносабатларда сал ўзгариш сезилгандай бўлди.\nЖорий йилнинг июнь ойида савдо-иқтисодий ҳамкорлик бўйича ҳукуматлараро комиссиянинг Тошкентдаги учрашуви Тожикистон ҳукуматини муносабатларнинг яхшиланишига умидлантирди.\nМустақилликдан сўнг Ўзбекистон ва Тожикистон ўртасидаги муносабатлар борган сари совуқлашиб борди.\nАйниқса, Тожикистон Роғун ГЭСини қуриш ҳақидаги қароридан сўнг, расмий Тошкент деярли барча иқтисодий ва сиёсий алоқаларни узди.\nЎзбекистон ҳозирга қадар Роғун ГЭСининг қурилишига қарши бўлиб келмоқда.


Чет эл компанияси Тошкентдан меҳмонхона сотиб олди\n17 Iyun 17:52 / Published in Сиёсат\nПойтахт меҳмонхонасини хорижий компания сотиб олди\nАраб Амирликларининг хорижий компанияси — “Quadro IH DMCC” Тошкентдаги «Ичан Кала» меҳмонхонасининг эгасига айланиши маълум бўлди.\nУшбу ташкилот пойтахтдаги «Ичан Калъа» меҳмонхонасини сотиб олиш бўйича тендерда ғолиб чиқди, бу оммавий ахборот воситаларининг хабарларига кўра илгари Гулнора Каримовага тегишли эди.\nДубайда жойлашган “Quadro IH DMCC” Тошкент шаҳридаги «Ичан Кала» меҳмонхонасини хусусийлаштириш бўйича ўтказилган танловда ғолиб бўлди, деб хабар қилди Ўзбекистон давлат активларини бошқариш агентлиги матбуот хизмати.\n«Ичан калъа» мулк комплекси пойтахтнинг Яккасарой туманидаги Юсуф Хос Хожиба кўчасида жойлашган.\n74,2 миллиард сўмни таклиф қилган компания танлов ғолибига айланди. Спот ва бошқа оммавий ахборот воситаларининг ёзишича, меҳмонхона илгари Ўзбекистоннинг биринчи президентининг қизи Гулнора Каримовага тегишли бўлган ва Чорвоқ сув омбори соҳилидаги Сиджак дам олиш зонаси билан бирга давлат назоратига ўтган.\n“Quadro IH DMCC” — бу БААнинг “Quadro Capital Partners” таркибига киради, бу Россия ва бошқа МДҲ мамлакатларида ўсиш инвеститсиялари ва инқирозни бошқариш бўйича ихтисослашган хусусий капитал фондларини бошқариш компанияси. У 2009 йилда «Troika Dialog» инвестиция компаниясининг муҳожирлари томонидан ташкил этилган.\nЎтган йиллар давомида “Quadro Capital Partners” Россиянинг бир нечта лойиҳаларига, масалан, Фих Приcе дўконлари тармоғи, Монетка супермаркетлар тармоғи, MX GROUP автоуловлар бозори, FX CLUB ва бошқаларга сармоя киритди.\nTagged under: Амирликлар, БАА, МЕҲМОНХОНА, ТОШКЕНТ, ХУСУСИЙЛАШТИРИШ


Нормурод Норқобилов. Бойчиборнинг изи бор (2010) - www.ziyouz.uz\nБош саҳифа МатбуотҲозирги давр матбуотиНормурод Норқобилов. Бойчиборнинг изи бор (2010)\nТунни гулхан атрофида ўтказдик. Тонг отиб, бутун борлиққа офтоб нурлари ёйила бошлагач, режага кўра, Боботоғдан Кўҳитанг томон йўл тортамиз. Йўл-йўлакай бизга ҳамроҳлик қилган Хуррам бахши қишлоғи томон қайриларканмиз, қизиқ манзаранинг устидан чиқдик. Қишлоқ аёллари кичик бахшини давраларига тортиб, гурунг қилишаётган экан. “Гурунг”га қўшилган аёллар қўлидаги каштаси, йигираётган урчуғи билан чанқовузини ҳам олиб чиқади. Бу юртда чанқовуз чалмайдиган аёлнинг ўзи йўқ. Улар чанқовузни галма-гал чалиб, ўз билганини намойиш этадилар. Кўп ҳолларда гурунгга ёш бахшилар таклиф этилади. Негаки, улар бу гурунгларда пишиб, етила боради. Чунки аёллар шунчаки тингловчи эмас, халқ достонлари сюжетини бахшилардан кам билмайдиган талабчан мухлислардир. Қисқаси, бу давра ёш бахшилар учун бешик вазифасини ўтайди.\nКўҳитангда биринчи сезганимиз сувнинг мўллиги бўлди. Гўё ҳар бир тош остидан булоқ сизиб чиқаётгандек эди. Улардан бири “Толлибулоқ”, деб аталади. Бу сўз “ширин” деган маънонианглатаркан. Ҳақиқатан ҳам, бу манзилдаги булоқлар суви жуда тотли. Экспедиция учун ҳар бир янги манзил худди ўқилмаган китобдай қизиқ туюлади. Шунинг учун йўлимизда учраган ғор олдидан бепарво ўтиб кетолмадик. Кўрдикки, ғор оғзи кичкина. Унинг дастлабки йўналиши бамисоли қудуқдек тик энган бўлиб, ғорга фақат арқон кўмагида тушиш мумкин эди.\nБу нотаниш ва номаълум жойда бизни биринчи бўлиб калтакесак қарши олди. Калтакесак борми, демак, бошқа жониворлар, жумладан, илонлар ҳам учрайди. Уларни қочириш учун шовқин кўтариб, арқон кўмагида ичкарига туша бошлаймиз. Тик тушган ғорларда илондан ҳам кўра оёқ остидан тош кўчиб, йиқилиш хавфи кучлироқ бўлгани боис, ҳар бир қадамни ўйлаб босишга тиришамиз. Ғорнинг ҳавоси зах эмас, жуда мусаффо. У оддий ғорлардан бири эканига ишонч ҳосил қилгандан сўнггина юқорига чиқамиз. Қуёшнинг илиқ тафти ва ўт-ўланлар бўйини қайтадан туя бошлаймиз. Чунки ғор ўз номи билан ғор, ичкарида у жисми-жонингизга қандайдир англарсиз босим ўтказиб туради ва юқорига чиққанингиздан сўнг бу залворли босимдан халос бўласиз. Ўзингизни эркин қушдек ҳис қила бошлайсиз.\nЯна Толлисой бўйлаб илгарилаймиз. Юқорилаганимиз сайин теварак манзаралари ўзгара борар, тоғўз малоҳатини бор ҳолича намойиш эта бошлайди. Ҳамроҳимиз Абдуназар бахши Кўҳитангга бахши кўзи билан қарайди. Сурхондарё ва Қашқадарё бахшилари тилида бу тоғ “Кўҳитанг”, Самарқанд бахшилари тилида эса “Қағатанг” сифатида тилга олинади. Хуллас, тоғ каби, у ҳақдаги афсона ва ривоятлар ҳам ғоятда кўҳнадир. Бахшига қолса, мана бу булоқниям тилга киритса, ундан Ойбарчин қониб-қониб сув ичган ёхуд у Алпомиш баҳодирнинг бир зарбидан айни чошгоҳда пайдо бўлган деса… Агар бахши хоҳлар бўлса, кўкдаги қушлар сизга эртак сўзлаб, чечаклар саломга келади. Чўнг қоялар таъзим айлаб, тоғлар бағрини очади. Агар таърифни мухтасар қилсак, бахшилар борлиқни сўзлатади, оламни куйлатади. Биз тоғлар бағридаги арчазор ва бошқа манзараларни илғасак, бахшилар Алпомиш ва Ойбарчинни кўради. “Алпомиш” достонида алоҳида завқла тилга олинадиган Кўҳитангдан бемисл илҳом олган Абдуназар бахшининг кўп ва хўп куйлагиси келди. Овози тоғлар оша қанот қоқди. Дўмбира сасини эшитган халқ у дарадан, бу дарадан йиғилиб келаверди, йиғилиб келаверди. Бахши эса борлиқни унутган кўйи, куйлайверди, куйлайверди. Шу тун Кўҳитанг янада фусункор тус олди. Тоғликларгина эмас, кўкдаги юлдузлар ҳам кўзларини жавдиратиб-жавдиратиб, достон тинглади!\nЭртаси куни яна йўлда давом этиб, қояга чизилган суратларни кўзлаб борардик. “Зараутсой” жамоатчилик маркази раҳбари Абдулла Холмирзаевтоғнинг туни суякни қақшатадиган даражада совуқ бўлади, дея бизни тез юришга қистаб, ҳоли-жонимизга қўймасди. Буни билсак-да, барибир ошиқолмасдик, негаки, теварагимизда ноёб арчалар ва тоғ гиёҳлари гуркираб ётарди. Тиккайган ҳар бир гиёҳнинг табиатда тутган ўз ўрни бор. Уларнинг шифобахшлик хусусияти ҳақида-ку гапирмаса ҳам бўлади. Илгарилаганимиз сайин арчалар қуюқлаша бориб, айрим жойларда ўтиб бўлмас ўрмон тусини оларди.\nТабиатда арчанинг етмишга яқин тури бор. Шундан уч тури — Зарафшон, яъни қора арча, савур арча ҳамда Туркистон арчаси ўз тоғларимизда ўсади. Арчалар, одатда, 600-700 йил, айримлари эса икки минг йилгача умр кўради. Туркистон арчаси тоғнинг нисбатан юқори қисмида — 2500 дан 3100 метргача бўлган баландликда томир отса, 1400 дан 2500 метргача бўлган оралиқда савур арча ўсади, икки минг метр ва ундан қуйироқни эса Зарафшон арчаси эгаллайди. Уларсиз тоғ табиатини тасаввур этиб бўлмайди.\nАрчазордаги қадим хумдонлар\nТоғлардаги аксарият қалин арчазорлар ўз бағрида ноёб осори атиқаларни, яъни қадимий хумдонларни асраб келади. Улар маъдан эритишга мўлжалланган. Қадимий хумдон қолдиқларига Хомкон кўлида ва, шунингдек, Ҳисор тоғи тизмаларида илгари ҳам рўбарў келгандик. Улар аждодларимиз қадим-қадимдан маъданшунослик илмини чуқур билгани ва тоғлардан турли рудалар қазиб олиб, арчадан писта кўмир тайёрлаб, маъдан эритишганини билдиради.\nБуни қарангки, Қўҳитангда ҳам шундай қадимий хумдон ўринларидан бирига дуч келамиз. Ерда сочилиб ётган маъдан қолдиқлари, аниқроғи, қуйқаларнинг нималигини суҳбатимиздан билиб олган айрим тоғлик ҳамроҳларимиз бундай ашёлар тоғнинг бошқа қисмларида ҳам мавжудлигини айтишади. Демак, хумдон тоғда ягона эмас, йўлда уларга яна дуч келишимиз мумкин.\nБир неча чақирим оғир тоғ йўлини ортда қолдирганимиздан сўнг ёнбағирликда турган ёлғиз иморатга кўзимиз тушади. Ҳамроҳимиз Абдулла аканинг, тоғликлар зийрак бўлишади, юришингизга қарабоқҳолатингизни аниқлайди, деганича бор экан. Ошиқаётганимизни узоқдан пайқаган уй эгалари, қўниб ўтишга кўнмаслигимизни сезишди шекилли, тоғ одатига кўра, қаршимизга ўзлари дастурхон кўтариб чиқди.\nБиз ҳам лутфга лутф ила жавоб бериб, тик турганча бир тишламдан тандир кабоб едик. Сўнг тоғликлар билан хайр-хушлашиб яна йўлга тушдик. Зараутсойга хийла яқинлашганимизда хумдон қолдиқларидан яна бирига дуч келамиз. Оёғимиз тагида, хаслар орасида маъдан қуйқалари сочилиб ётарди.\nЎлка тарихини ўрганиш борасида салмоқли ишлар қилиб келаётган Абдулла аканинг таъкидлашига қараганда, Зараутсой қадимдан кончилик ва ҳунармандлик марказларидан бири бўлиб, бу ҳудудда нақ олтита маъдан эритиладиган хумдон бўлган экан. Ота-боболаримиз хумдонга бир қават Зараут кўмири, бир қават руда тош қалаб, олов ёқиб чўян ва темир эритганлар. Улар ишлатган Зараут кўмири узоқда эмас, мана шу яқин орада.\n“Зараут кўмири” ҳақидаги гапни эшитиб, ҳушёр тортамиз.Абдулла ака ўйимиздан не ўтганини сезгандай, бизни кўмир қатлами томон бошлайди. Мана ўша кўмир қатлами! Одамнинг ҳеч ишонгиси келмайди. Кўз ўнгимизда ҳали қўл теккизилмаган кўмир қатлами қорайиб турарди. Айтишларича, қаршимиздаги тоғ замини яхлит кўмир кони экан. Демак, бу ҳудудда маъдан эритган ота-боболаримиз биз ўйлаганчалик махсус писта кўмирдан эмас, балки росмана тошкўмирдан фойдаланишган бўлса ҳам ажаб эмас.\nТош даврининг бадиий ижоди\nНиҳоят, Зараутсой ёдгорлиги жойлашган даранинг кунботар томонидаги катта қояга етиб келдик. Чамаси, уч қаватли том баландлигидаги суратли камар кўзга ташланиб турарди. Лекин ундаги қадимий суратларни пастдан туриб илғаш қийин. Одатда, тошдаги суратларни кўргани келганларнинг ҳаммасиям юрак бетлаб қояга тирмашавермас, яъни камарга чиққанлари чиқиб, чиқолмаганлари армонда қайтиб кетар экан. Бироқ бизнинг армонда кетиш ниятимиз йўқ эди. Шунинг учун ҳимоя арқонидан фойдаланиб, юқорига тирмаша бошлаймиз.\nКамар айвони тор. Камарнинг турли томонига сочилган тошсуратлар қоя рельефига мослаб яратилган, яъни рельеф ибтидоий рассом учун тасвирий элемент сифатида хизмат қилиб, маълум бир композицияга уйғунлашган. Барча суратлар алоҳида гуруҳларга бўлинган. Биринчи гуруҳ суратлари камар ичининг чап қисмидан юқорига қараб жойлашган бўлиб, тахминан 60-80 сантиметрли юзани эгаллаган. Бу ерда ёввойи ҳайвонларни юқорига ҳайдаб ов қилиш саҳнаси тасвирланган.\nИккинчи гуруҳ расмлари 80-120 сантиметр атрофидаги майдонни эгаллаган. Бир-биридан анча узоқда жойлашган бу суратлар гуруҳи, олимларнинг фикрича, мазмуни ва яратилган вақти жиҳатидан бир-биридан фарққилади. Ўнгроқда бийга ўхшаган ҳашорат тасвири туширилган. Маъноси ҳозиргача тўла ўрганилмаган турли чизиқлар ҳам мавжуд. Учинчи гуруҳ расмлари камар шифтининг юқоридан эгилган жойида бўлиб, 60-100 сантиметрли юзани эгаллаган. Қизил бўёқ билан тасвирланган суратларда ёввойи буқани итлар ёрдамида овлаш саҳнаси акс этган. Овчилар қуйига томон кенгайиб борувчи кийимларда. Уларнинг бу кўриниши худди тувалоққа ўхшаб кетади. Бу ерларни макон тутган тувалоқдан ёввойи жониворлар қўрқмаган. Ибтидоий овчилар ўша тувалоққушлар ниқобида ўлжага яқинлашган кўринади.\nҚадимги ўрта тош даврига (мезолит, милоддан олдинги 12-6 минг йилликлар) мансуб бу суратлар инсоният тамаддуни тонгида яратилган бўлиб, у жойлашган тоғ камари 1939 йили адашган улоғини сарсон қидириб юрган зараутсойлик Рауф деган бола томонидан тасодифий равишда топилган ва ўз даврида Марказий Осиёда биринчи марта кашф этилган тошбитик сифатида баҳоланган эди. Ўтган минг йилликларнинг шафқатсиз синовларидан эсон-омон ўтиб, бизгача бекаму кўст етиб келган бу нафис суратлар ўзига хослиги, бетакрорлиги билан қалбимизни фахр-ифтихор ҳиссига тўлдиради, хаёлларимизни ҳайрату ҳаяжонга чулғайди.\nБу ноёб ёдгорлик бориш қийин бўлган тоғқояси белидаги камарда жойлашганини айтдик. Шунга қарамай Зараутсойга хоҳлаган пайтда келиб-кетаётган «ёввойи сайёҳ»лар ўзларидан хунук «дастхат» қолдиришаётган экан. Қадимий суратларга шамол, қуёш нури ва иқлим ўзгариши каби табиий ҳодисалар ҳам уларчалик нохуш таъсир кўрсатмаган.\nНеча минг йиллардан буён яхши сақланиб келган, маънавий илдизларимизга туташ Зараутсой ёдгорлиги кўз ўнгимизда хира тортишини ақлга сиғдириб бўлмайди. Юртимизнинг илк санъат бешикларидан бири бўлган нодир обидалар, қоятошларга битилган ноёб тасвирлар асраб қолиниши зарур. «Зараутсой» жамоатчилик маркази ташаббуси билан 2006 йили ЮНЕСКО вакиллари Зараутсой ёдгорлигига таклиф этилган. Жаҳон аҳамиятига молик тошбитик санъати ёдгорликлари менежментини ўрганиш масаласи кун тартибига қўйилмоқда. Шу муносабат билан ёдгорликни сақлаш ва муҳофаза қилиш, унга таъсир этувчи омилларни ўрганиб тошсуратларни консервация қилиш ва бу жараёнларга маҳаллий аҳолини жалб этиш зарурати келиб чиқмоқда.\n← Аввалги Аввалги Ваҳоб Раҳмонов. Матн ҳақиқати (2010)\nКейинги → Кейинги: Абдуғафур Расулов. Туғдонавор матн (2010)


ЎзА - Фирибгар Жанубий Кореяга ишга жойлаш учун 1 минг 500 доллар олди\n13.08.2018 15:48 Чоп этиш версияси\nФирибгар Жанубий Кореяга ишга жойлаш учун 1 минг 500 доллар олди\nИИББ ахборот хизматининг маълумотларига кўра, ички ишлар органларига Яшнобод туманида яшовчи фуқаро, 61 ёшли Д.Раънодан ариза келиб тушган.\nДаъвогар ўз мурожаатида Х.Жулеттага нисбатан қонуний чора кўрилишини сўраган. Маълум бўлишича, Х.Жулетта Д.Раънонинг ўғлини Жанубий Кореядаги автозаводлардан бирига ишга жойлаб қўйиш эвазига 1 минг 500 долларни олиб ваъдасини бажармаган.\nТергов ишлари давомида асли Бухоро вилоятида яшовчи 55 ёшли фуқаро ҳеч қаерда ишламаслиги ва фуқароларни хорижга ишга жўнатиш ваколати йўқлиги маълум бўлди. Шунингдек, гумонланувчи Д.Раънодан олган пулларни ўз эҳтиёжи учун ишлатиб юборганлигини тан олган.\nТошкент шаҳар ИИББ ходимлари томонидан гумондорнинг худди шу турдаги яна бошқа жиноятларга ҳам алоқаси борлиги аниқланди. Жумладан, Х.Жулеттанинг ваъдасига учган яна олти нафар шахс айни вақтда ариза билан ички ишлар органларига мурожаат қилган.\nЖабрланганлар орасида Тошкент шаҳридан ташқари, Навоий ва Бухоро вилоятида яшовчи фуқароларимиз ҳам бор. Гумонланувчидан кўрилган зарарнинг умумий миқдори 9 минг долларни ташкил этган. Ҳозирда мазкур шахсга нисбатан тергов ҳаракатлари олиб борилмоқда.


Биз ҳам борармизми Каъбатуллоҳга?\nМуборак сафарга бориб келганлар,\nЗам-зам булоғидан қониб келганлар,\nЕр юзида қанча мўмин мусулмон,\nСафланар муқаддас қибласи томон,\nАллоҳ насиб этса бўлсак соғ-омон,\nБиз ҳам борармизми, Каъбатуллоҳга?\nМакка-ю Мадина зиёратгоҳдур,\nГуноҳни кечирувчи ёлғиз Аллоҳдур,\nТаъмагирлик қилмай бир хору хасдан,\nУмрнинг гулзори хазон бўлмасдан,\nКўзлар косасига тупроқ тўлмасдан,\nМ у р о ж а а т (Ёлғон ваъдаларга учмоққа тайёр айрим ёшларга)\nЙўл-айро, турибсан овора, сарсон,\nҚай бирин танлашга, балки, сен ҳайрон?!\nФикр қилгин, шошилма, борида имкон,\nКўзинг оч, биродар, ортингга бир боқ!\nЁлғон ваъдаларга учмагин зинҳор,\nБегона юртларда бўлажаксан хор.\nШундайин бир Ватан, айтгин, қайда бор?!\nМудҳиш жар устида турибсан, инон,\nБефойда, дейдилар, сўнгги пўшаймон,\nОға-ининг сенга бўлмасин душман,\nКўзинг оч, биродар, ортинга бир боқ!\nБу ерда отанг бор, ҳамда волиданг,\nМуз қотган тош каби қотмасин дийданг.\nТубсиз чоҳга тушиб демагил “аттанг”,\nДунёга назар сол, қайлардир вайрон,\nГоҳ ҳуда-беҳуда тўкилмоқда қон.\nНаҳот шундоқ бўлсин бизнинг хонадон...\nКўзинг оч, биродар,ортинга бир боқ!\nУнутма, сен-элнинг битта фарзанди,\nКўзи ёш онанинг асали, қанди.\nСен туғилган уйнинг борми монанди?!\nКўзинг оч, биродар,ортингга бир боқ!\nЗаҳматкаш замин бу, тўралар бўлган,\nБир даъватга минглаб “ура”лар бўлган,\nЖигар-кабоб, тана-қуралар бўлган,\nИслом, деб Исломни Яратган берди,\nЎзбекнинг ўзлигин қайтадан берди.\nБаъзан қийин кунни атайдан берди,\nМинг шукрким, фаровон кунларга етдик,\nБоболар орзусин руёбин этдик.\nНурли бир истиқлол йўлидан кетдик.\nҲаёт ўткинчидир, бўлмаймиз устун,\nБиздан Ватан қолсин мустақил, гулгун.\nМиннатдор одамлар десин ўшал кун:\nУнутма, Иймон яхши...!\nҲаром иссиқ ҳар ошдан,\nҲалол қаттиқ нон яхши.\nВафосиз қалам қошдан,\nЁрсиз ўтган он яхши!\nҲасад қилма ҳавас қил,\nЁмон сўздан тийгин тил.\nҚалби қаролардан, бил,\nЕрда унмас дон яхши!\nҚўлингда бўлса ҳунар,\nНасибанг осон унар.\nБитта меҳрибон яхши!\nСафар юрсанг гар узоқ,\nДўстинг тожик ё қозоқ.\nРишта боғлаб маҳкамроқ\nЮргани карвон яхши!\nЖигардан юз бурганлар.\nШайтонни дўст билганлар,\nСизлардан тилсиз ҳайвон яхши!\nҚор кетиб келар баҳор,\nҲар умрнинг сўнги бор.\nБарчамиз бир гуноҳкор,\nБўлсин десанг йўлим оқ,\nЧин инсон бўл, халол, пок.\nҚиёматда бор сўроқ,\nУнутма Иймон яхши...!\nРасулуллоҳ тушимга кирса\nКўз ёшимга чўмилар эдим,\nРасулуллоҳ тушимга кирса.\nСаодатга кўмилар эдим,\nМайли йиғлаб бўлсам ҳам адо,\nДийдорига бўлсин жон фидо.\nАллоҳ мени сийлаб мабодо,\nМен бандаи ожиз қулини,\nЕнгил қилса дард мушкулини.\nЙиғлар эдим ушлаб қўлини,\nЙўқ мен оёқларин қучардим,\nШодлигимдан кўкка учардим.\nРозиман боримдан кечардим,\nРасулуллоҳ тушимга кирса,\nБир четида ўша даврани,\nОстонасин ўпсам Каъбани.\nСуҳбатини тингласам қани,\nДуоларим такрору такрор,\nУмидимни узмасман зинҳор.\nУзоқлардан бўлса хам бир бор,\nТитратади ҳатто шу тилак,\nДийдоридан келса гар дарак.\nБитта жойда тош қотсам керак,\nБерса Худо берсин...\nМолу мулк бевафо соҳибига ҳам,\nСулаймон давлати кўринади кам.\nШукр қил Яратган бермасидан ғам,\nБерса Худо берсин, бошқаси бекор.\nСИЗНИ КЎРГИМ КЕЛДИ Ё РАСУЛАЛЛОҲ\nМакка-ю Мадина кўчаларида,\nСизни кўргим келди ё Расулаллоҳ.\nРабиъул аввалнинг кечаларида,


Суднинг йигирманчи куни: Андижон воқеаларида қурол ишлатган ҳарбийлар кўрсатма берди\nАндижон воқеаларида фаол иштирок этишда айбланаётган фуқаролар устидан Тошкентда ўтказилаётган суд жараёнининг 17 октябрь кунги мажлисида Чўлпон кўчасидаги отишмада иштирок этган ҳарбийларнинг кўрсатмалари тингланди.\nФарғонадаги 57380-ҳарбий қисмдан ёрдамга келган ҳарбий Отабек Миркомиловнинг сўзларига кўра, уларга Чўлпон шоҳкўчасида блок пост ташкил этиш топшириғи берилган. 13 май кунги соат 18 ларда улар томон 500 га яқин оломон келаётганини кўрган.\n“Улар томонидан ўқ узилиши билан оломон ерга ётиб олди. Менинг билишимча, одамлар ўша жойдан қимирламади, қуролланган одамлар тарқаб кетди. Улар ўзларига қулай бўлган позицияни эгаллаган. Ёндаги тор-тор кўчалардан келиб, бизга ҳужум қилишни бошлаганда уларга нисбатан қурол ишлатиш мумкинлиги бизга аниқ бўлди. Чунки улар аҳолидан панароқда эди. Шундан келиб чиққан ҳолда қурол ишлатишга киришдик”, - деди О.Миркомилов.\nУ адвокатнинг саволларига жавоб берар экан, соат 18 дан ўтиб бошланган отишмада соат 21 ларгача қатнашгани, ёрдам кучи келгандан кейин ярадорларни олиб кетганини таъкидлади. О.Миркомиловнинг айтишича, шу вақт давомида ерга ётган аҳоли ўрнидан турмаган. Аҳоли ўртада қолиб кетган. Қуролланган кишилар ҳам уларнинг орқасида, ҳам олдида бўлган.\nШу пайтгача Чўлпон кўчасидан жон сақлаб чиққан оломоннинг Қирғизистон томонга юриши, Тешиктош қишлоғи яқинидаги отишмалар суд жараёнларида унчалик ёритилмаганди. 44086-ҳарбий қисм бўлинма бошлиғи Баҳодир Алёровнинг сўзларига кўра, унинг 16 кишидан иборат гуруҳига Тешиктош қишлоғига етиб бориб, қочқинларни Қирғизистон ҳудудига чиқариб юбориш вазифаси юклатилган. Улар 13 май куни тунги 12 ларда Тешиктош қишлоғига етиб бориб, чорраҳада, яъни қишлоққа кириш жойида мустаҳкам позиция эгаллаган.\n“Мен бекатда жойлашгандим. Қўлимда қурол бор эди. Ўртага чиқиб, ўнг қўлимни кўтариб, уларга бошқа йўлдан кетишни ишора қилиб кўрсатдим. Олдиндагиларда қурол йўқ эди. Қуролни ташлаб Қирғизистонга чиқиб кетишларини айтганимда, қуролли одамлар пайдо бўлди-да, менга қаратиб ўқ узди. Мен бекатнинг ёнига ўтиб кетдим. Огоҳлантириш мақсадида тепага ўқ уздим. Одамлар тарқалди, ётиб олганлар ҳам бўлди. Ичида гаровдагилар ҳам бор экан. Ўртача қочиб кетаётган одамларнинг баъзиларини отиб ташлади. Ҳаммасини ўртага йиғиб, Қирғизистонга қараб чиқиб кетишди”, - деди Б.Алёров.\nҲарбийнинг бу гаплари 14 октябрь кунги суд мажлисида гувоҳлик берган Маҳбуба Зокированинг кўрсатмаларига зид келади. М.Зокирова Тешиктошга етган оломон орасида қуроллилар бўлмагани, қари кампирлар, аёллар рўмолларини оқ байроқ қилиб кўтарганда ҳам ҳарбийлар ўққа тутганини айтганди.\n“Энг алам қилгани, немис Гитлер ҳам оқ байроқ кўтарганларни отмаган. У ерда эса отди. 4 та боламни ўртага қўйиб қасам ичаман, отди”, - деган эди М.Зокирова.\nЎзини акрамийлик оқимига мансуб деб билган Умаровнинг гувоҳлик беришича, бу оқимга Акрам Йўлдошевнинг “Иймонга йўл” китобини ўқиб аъзо бўлган. Мебель цехида оддий итоатчи бўлиб ишлаган. У патруль пост батальонига, ҳарбий қисмга, қамоқхонага бўлган ҳужумларда қатнашмаган. 13 май куни майдондаги намойишда иштирок этган.\nУмаров намойишда ислом давлати қуриш, пенсияларнинг камлиги, солиқларнинг кўплиги ҳақида гаплар бўлганини таъкидлади.\n“Ҳаммаси эсимда йўқ, аммо (шаҳар прокурорининг) “судда бўлаётган ишлар холисона кўрилади, биз халқ томондамиз”, деган гаплари эсимда. Одамлар бақир-чақир қилиб, қўлидаги нарсаларни ўша томонга отди. Кейин биродарларимиз уни ҳокимлик ичига қайтариб олиб кириб кетди. Бирпасдан кейин қўллари боғланган ҳолда солиқ инспекцияси бошлиғи олиб чиқилди. У одам ҳам шу усулда гапиртирилди. У қандайдир бир қарорни бекор қилиш, давлат солиқларини камайтириш тўғрисида ваъдалар берганди, алдаяпти, деб ўйладими, одамлар тўполон қилиб юборди. Уни ҳам қайтариб олиб кириб кетишди”, - деди Умаров.\nУнинг таъкидлашича, Чўлпон кўчасидаги отишма 10-15 минут давом этган. Отишма тиниши билан у маҳаллага кириб, қочиб кетган. Қуролланган шахслар оломоннинг тўрт тарафида бўлган.\nСуд мажлисида 12 майдан 13 майга ўтар кечаси қамоқхонадан озод қилинган, лекин акрамий бўлмаган маҳбуслар гувоҳлик берди.\nЖиноят кодексининг 169-моддаси, яъни ўғирлик билан қамалган гувоҳлар Абдуғаффор Отамирзаев, Шоирбек Ҳамидов, Санжар Нўъмонов, Маҳмуд Мамадалиев акрамийлар уларни қамоқхонадан мажбурлаб олиб чиққанини таъкидлади.\nУларнинг бири ҳокимлик биноси томон кетаётган пайтда, бири миллий хавфсизлик бошқармаси биноси олдида қочиб қолганини гапирди.\nМаҳбуса Омина Бекмирзаева кечаси қамоқдаги ҳамхоналаридан бирининг Андижондаги уйида тунаб, эртаси куни Жалолқудуқ туманидаги уйига кетиш йўлини тополмай, қайси кўчадан юрса ҳам вилоят ҳокимлиги биноси олдига чиқиб қолаверганини маълум қилди.\n“У ерда менга гап ўргатишиб, ҳайкалнинг олдига чиқаришди. Мен қандай қилиб туҳмат гаплар айтаман, деб гапирмасдан қайтиб тушдим. Шу атрофда журналистлар ҳам юрганди. Фақат бизни суратга оларди”, - деди О.Бекназарова.